qundao/data-zh-poetry huggingface dataset:
已未孟夏上以天时久旱于宫中致斋三日望日亲诣南郊虔祷读祝版甫毕雨泽应时而至恭纪二首·其一
作者：张英
朝代：清
体裁：七言律诗

骄阳入夏轸皇情，肆𩔖郊坛爟火明。碧汉夜随鸾旆捲，微云朝傍翠华生。由来主德崇无逸，益信天心感至诚。九奏未终沾洒到，千官扈跸尽欢声。
已未孟夏上以天时久旱于宫中致斋三日望日亲诣南郊虔祷读祝版甫毕雨泽应时而至恭纪二首·其二
作者：张英
朝代：清
体裁：七言律诗

端居减膳启斋宫，肃穆宸心与帝通。滋植民天惟岁稔，栽培国本在时丰。随车恰自郊禋后，露冕亲沾辇道中。宵旰连朝今色喜，君王忧乐万方同。
平滇南诗·其一
作者：张英
朝代：清
体裁：七言律诗

君王指顾定滇中，绝徼炎荒圣泽通。益部火云天际扫，昆池鲸浪日南空。投戈喜惬休兵志，因垒真成不战功。步辇早趋长乐苑，慈怀先与慰深宫。
平滇南诗·其七
作者：张英
朝代：清
体裁：七言律诗

当殿曾推阃外轮，时清凯入骑駪駪。天潢授钺皆龙种，禁旅横戈尽虎臣。铜柱远征忧国久，雕弓遥赐拜恩新。明年杨柳依依日，正是赓歌杕杜春。
平滇南诗·其三
作者：张英
朝代：清
体裁：七言律诗

次第欢传遍九逵，侍臣先许贺彤墀。丹屏方见天颜喜，赤子还萦圣虑慈。万户刍茭输驿路，八年戈甲顿王师。亲聆倍觉愚衷感，拜手仁言百代垂。
平滇南诗·其二
作者：张英
朝代：清
体裁：七言律诗

露布天南万里馀，经旬飞羽到庭除。铜壶深夜传中禁，铃索清宵响直庐。奏捷鱼符偏早读，纪功凤纸不胜书。况逢雾扫金戈日，正是阳回玉管初。
平滇南诗·其五
作者：张英
朝代：清
体裁：七言律诗

升平大典庆如林，底定还劳睿虑深。肃藉明禋扬祖德，勤将锡类荅天心。恩周九服光图史，孝达重闱冠古今。舞勺歌雍追盛事，功成一代纪元音。
平滇南诗·其八
作者：张英
朝代：清
体裁：七言律诗

彤廷喜起集臣工，经纬吁谟仰圣聪。云合群方归旧服，星罗宿将定元功。羽干载舞期同乐，华黍登歌愿屡丰。手建太平千万祀，无疆大历庆庞鸿。
平滇南诗·其六
作者：张英
朝代：清
体裁：七言律诗

遥听凤诏万方同，温律吹从玉殿风。狱纵赭衣求讼简，赋蠲赤县恤民穷。花村鹊报茅檐喜，棘寺鸾栖犴户空。兵气尽消佳气满，普天甘雨庆云中。
平滇南诗·其四
作者：张英
朝代：清
体裁：七言律诗

帝德如天本好生，惟教貔虎瞰孤城。釜鱼自见鲸鲵灭，箪食仍闻士女迎。六诏何曾惊夜柝，百川犹不废春耕。乌蒙乌撒咸归化，洱海波澄看洗兵。
平蜀奏捷恭纪二首·其一
作者：张英
朝代：清
体裁：五言律诗

一军飞剑阁，三捷报蚕丛。宿雾巴江捲，春流蜀道通。壶浆迎猛士，组练系狂童。天半峨嵋石，新看纪战功。
平蜀奏捷恭纪二首·其二
作者：张英
朝代：清
体裁：五言律诗

六年屯汉沔，王化阻岩疆。扼塞狐凭险，膏腴鼠藉粮。自天开益部，计日定炎荒。喜见欃枪息，同声贺庙廊。
平陵宜山堂诗
作者：张英
朝代：清
体裁：古风

我闻宜山堂，结搆平陵阳。群公争赋诗，佳咏皆琅琅。何处最宜山，奇峰出短墙。石屋一片云，黛色映筼筜。隔帘见幽壑，入户飞层冈。枯藤与古木，掩映多奇光。峰影落清泉，水面还苍苍。何时最宜山，山静觉昼长。朝霞与夕烟，树色分微茫。春明山翠浓，夏雨山风凉。明月出远岫，秋峰群相望。何人最宜山，先生称古狂。芒鞋筇竹杖，荷衣薜荔裳。看山无朝暮，一卷或一觞。手招西爽来，披襟从徜徉。斯景与斯人，是名宜山堂。
平陵宜山堂诗
作者：张英
朝代：清

我闻宜山堂，结构平陵阳。群公争赋诗，佳咏皆琅琅。何处最宜山，奇峰出短墙。石屋一片云，黛色映筼筜。隔帘见幽壑，入户飞层冈。枯藤与古木，掩映多奇光。峰影落清泉，水面还苍苍。何时最宜山，山静觉昼长。朝霞与夕烟，树色分微茫。春明山翠浓，夏雨山风凉。明月出远岫，秋峰群相望。何人最宜山，先生称古狂。芒鞋筇竹杖，荷衣薜荔裳。看山无朝暮，一卷或一觞。手招西爽来，披襟从徜徉。斯景与斯人，是名宜山堂。
年华二首·其一
作者：张英
朝代：清
体裁：七言律诗

最宜珍重是年华，只合芳林傍水涯。药谱茶经诚鄙事，桃蹊李径即吾家。支分耕穫凭啼鸟，莞钥门庭付落花。手把剑南诗百卷，蓬壶踪迹岂幽遐。
年华二首·其二
作者：张英
朝代：清
体裁：七言律诗

静中风味试探寻，茗碗炉香伴素琴。盆蕙便堪为茂草，庭槐暂许作长林。非无丘壑胸中事，时有鸢鱼物外心。家在海山邻弱水，久稀消息到于今。
幽兰盛开至数百箭
作者：张英
朝代：清
体裁：七言绝句

碧梧黄鸟翠庭空，中有幽兰数十丛。坐爱清芬耽静对，为君一月住城中。
幽居二首·其一
作者：张英
朝代：清
体裁：七言绝句

小搆幽居隐涧阿，柳风荷露任婆娑。门前一带沿溪路，不是樵人不肯过。
幽居二首·其二
作者：张英
朝代：清
体裁：七言绝句

竹梢垂露傍檐低，山雨山烟曙色迷。幽梦欲醒支枕听，小窗微白唤黄鹂。
幽栖
作者：张英
朝代：清
体裁：七言律诗

小营别业遂幽栖，避暑追凉自杖藜。庭草茜红新雨后，树阴润绿小池西。噞喁影动看鱼跃，剥啄声稀任鸟啼。老我独閒谁可伴，不须人渡落花溪。
广园花十二候歌
作者：张英
朝代：清
体裁：古风

名花十二管流年，藻缋风光又一篇。借问梅花谁作伴，水仙孤冷恰相怜。瑞香紫蒂衔枝小，最宜插鬓香云绕。别有金英点翠条，怜渠亦解迎春蚤。杏花枝畔绽樱桃，木笔辛夷玉树高。幽谷蚤兰初破雪，香风一夕满亭皋。海棠谁与争芳艳，梨花月下依稀见。娇姿尚有水林檎，学弄春情殊婉娈。夭桃仙李好同时，荆树繁枝点缀宜。蕙草千茎围石磴，丁香一蔟覆柴篱。牡丹富贵真无比，绣毬八宝攒珠蕊。三千粉黛护龙绡，水晶宫阙差堪拟。莺粟平铺作锦茵，蔷薇结幄罩香尘。剪春罗巧酴醾瘦，更有虞兮号美人。勺药春残夏犹浅，杜鹃花照东西巘。木槿篱边蕊乍红，芭蕉窗外阴初展。榴花风温万绿稠，素馨新上玉搔头。小摘露葵堪作馔，频看萱草解忘忧。荷正芳时筠粉碧，紫薇薝卜交红白。水亭四面列秋兰，晨夕香薰岭南客。艳艳桃开夹竹花，合欢叶密映窗纱。鸡冠凤羽浑无赖，屋角墙阴一道斜。岩桂香浓风露冷，绿橘黄柑共清景。玉簪丛里断肠花，夜伴疏桐落金井。菊花风味迥无俦，凡卉谁能耐九秋。锦苋叶烧深院寂，水红花覆小池幽。秋风秋雨芙蓉国，锦城万岭丹枫色。殷红茜紫间苍松，穿云跨水奇何极。花时最是蜡梅寒，黯澹枇杷不耐看。幸有山茶红似火，清宵共度雪漫漫。闲花浪蕊寻常有，乞种分栽动盈亩。平章秋月与春风，万紫千红娱一叟。荷锄带锸总逍遥，餐艳披香也足豪。薄搆小园誇庾信，多求异卉笑文饶。深知鄙性原成癖，难索傍人为解嘲。自笑自吟还自乐，他时应谱入风骚。
广济寺看海棠即赠天孚上人
作者：张英
朝代：清
体裁：古风

万斛车尘吹暖风，扰扰阛阓喧嚣中。焉知咫尺有佳地，香林一鹤尘坱空。谷雨才过名卉发，红云两簇楼西东。我来正值烂熳时，锦幢绣幄花重重。自昔西川号繁艳，海棠香国将无同。别有神仙好丰骨，苦教桃李若为容。最是斜阳烘屋角，粉腮乱点猩猩红。惠休知予惜花意，裴回宛转芳树丛。为言居士今老矣，一年一度难遭逢。须乘旭景再来看，烟开露湿春溶溶。我闻斯语笑未荅，发人深省如晨钟。便是上乘微妙义，不须更与叩南宗。
庚子放后舟中赠信臣二首·其一
作者：张英
朝代：清
体裁：七言律诗

与君相对数秋晨，几度高吟涕泪新。携手正当黄落日，入门俱有白头人。岂应我辈长贫贱，莫漫相逢说隐沦。枫叶亦知游子意，寒声萧瑟古江津。
庚子放后舟中赠信臣二首·其二
作者：张英
朝代：清
体裁：七言律诗

一叶轻舟逐水湄，西风吹客到家迟。依然江岸芦花路，况是秋深暮雨时。暂屈敢言同鹤胫，长愁只恐负蛾眉。惜阴亭畔蘋香老，难荐湘累楚客祠。
庚辰正月十日即事
作者：张英
朝代：清
体裁：七言律诗

墐户还如作茧同，地炉温暖得春融。香分驿使江南白，色借渔郎洞口红。瓦枕梦游三岛外，布帘人蛰百花中。黄柑手掬清芬满，小有心情似放翁。
庭槐十韵
作者：张英
朝代：清
体裁：古风

青槐何茂密，当轩种双树。滋植十年来，清阴入门路。高翠挂斜阳，低枝沾晓露。暑月延好风，晨光集珍羽。杳霭映深帘，顿有林壑趣。种此亦偶然，青葱悦朝暮。岂意尔成围，催予发垂素。爱此碧玉枝，曾入甘泉赋。托根赐庐中，谅无斧斤惧。寄语后来人，风霜谨持护。
康熙二十一年正月赐假南归经营丘垄恭赋纪恩诗八首·其一
作者：张英
朝代：清
体裁：七言律诗

臣心寸草由来久，未敢封章达至尊。每见青郊陈麦饭，思乘春水到柴门。上书幸恕愚情迫，当宁偏承诏语温。回忆此身依日月，芸编香案十年恩。
康熙二十一年正月赐假南归经营丘垄恭赋纪恩诗八首·其七
作者：张英
朝代：清
体裁：七言律诗

四海波澄正偃兵，传柑时节侍承明。诗联柏殿升平宴，乐听云门大濩声。沛泽如天常覆物，报恩无地愧言情。迢遥江国三千里，一片葵心向日倾。
康熙二十一年正月赐假南归经营丘垄恭赋纪恩诗八首·其三
作者：张英
朝代：清
体裁：七言律诗

睿学渊涵迈古今，群山揖岱比高深。彖爻远溯羲文旨，典诰遥同舜禹心。历考简编罗汉史，旁兼风雅绍唐音。当轩屡见飞宸藻，鸿宝天球照艺林。
康熙二十一年正月赐假南归经营丘垄恭赋纪恩诗八首·其二
作者：张英
朝代：清
体裁：七言律诗

典学筵开久侍观，龙绡棐几碧云端。风亭展卷都忘暑，温室披图岂避寒。日旰坐当楼影直，宵分听彻漏声残。法天行健诚稀觏，蠡见惟愁测海难。
康熙二十一年正月赐假南归经营丘垄恭赋纪恩诗八首·其五
作者：张英
朝代：清
体裁：七言律诗

李泌犹惭迹太奇，况臣愚鲁奉皇慈。赐游设醴花亭日，进讲停舟柳岸时。殿上屡容陪曲宴，辇前常许献新诗。六军豹尾云深处，数见书生款段随。
康熙二十一年正月赐假南归经营丘垄恭赋纪恩诗八首·其八
作者：张英
朝代：清
体裁：七言律诗

鸡舌乍辞文石陛，羊肠重踏碧山岑。陈情敢有怀乡意，拜命弥增恋阙心。缱绻难违芸阁侣，低徊还惜禁庭阴。年来供奉衔恩句，暂向东皋泽畔吟。
康熙二十一年正月赐假南归经营丘垄恭赋纪恩诗八首·其六
作者：张英
朝代：清
体裁：七言律诗

波横桥影柳参差，御苑西偏借一枝。海燕许巢鳷鹊观，山鸡教宿凤凰池。寒芽独荷阳春暖，薄植深逢雨露滋。为感乌啼思罔极，仰惭天语慰恩私。
康熙二十一年正月赐假南归经营丘垄恭赋纪恩诗八首·其四
作者：张英
朝代：清
体裁：七言律诗

自离疏蹻入觚棱，碧落丹霄十二层。别苑每随临水殿，御筵常近读书灯。静从秘阁听铃索，晚向天街望玉绳。检点平生恩遇地，涓埃酬荅愧无能。
康熙二十七年正月恭赋大行太皇太后挽辞六章·其一
作者：张英
朝代：清
体裁：五言律诗

启佑成鸿业，含宏比厚坤。文孙千古孝，慈圣两朝恩。夕漏趋宫仗，宵衣侍寝门。祇今看玉□，涕泗总留痕。
康熙二十七年正月恭赋大行太皇太后挽辞六章·其三
作者：张英
朝代：清
体裁：五言律诗

深殿愁云结，千官拜寝闱。衔悲当岁晚，洒泪向春晖。接席陈雕俎，倾宫送宝衣。关心闻圣主，擗踊恸无依。
康熙二十七年正月恭赋大行太皇太后挽辞六章·其二
作者：张英
朝代：清
体裁：五言律诗

轩车陈绣幄，文驷列珠鞯。同轨三千国，重闱五十年。慈云长荫日，涕雨正敷天。缟素龙荒远，星轺驿使传。
康熙二十七年正月恭赋大行太皇太后挽辞六章·其五
作者：张英
朝代：清
体裁：五言律诗

夙昔宣仁训，庭闱一德中。十行慈诏切，三代孝思同。爱敬成家学，徽柔嗣国风。他年记惇史，焜耀总无穷。
康熙二十七年正月恭赋大行太皇太后挽辞六章·其六
作者：张英
朝代：清
体裁：五言律诗

丰沛多耆旧，三朝翊戴清。群扶鸠杖至，哭傍翟车行。奠酹诸藩长，攀号率土氓。万方同遏密，原野共吞声。
康熙二十七年正月恭赋大行太皇太后挽辞六章·其四
作者：张英
朝代：清
体裁：五言律诗

皇情哀恋笃，屣步出东华。寒聚城闉雪，风回辇路沙。扶舆行露草，垂涕杂冰花。悽切常中夜，林皋起暮鸦。
康熙二十年元日乾清宫侍宴恭纪
作者：张英
朝代：清
体裁：七言律诗

元辰佳气晚氤氲，清宴连朝夜漏分。人傍层霄依斗极，光悬东壁见奎文。宝幢色丽螭头日，古鼎香添豹尾云。法曲总涵祈谷意，九歌新自九重闻。
康熙十九年六月蒙擢授翰林学士兼礼部侍郎纪恩四首·其一
作者：张英
朝代：清
体裁：七言律诗

枌榆陋质比鹪鹩，阿阁何期托圣朝。三径蓬蒿连紫禁，八年书帙傍丹霄。手攀天上星辰近，身被人间雨露饶。日日青花龙尾道，常同历草侍神尧。
康熙十九年六月蒙擢授翰林学士兼礼部侍郎纪恩四首·其三
作者：张英
朝代：清
体裁：七言律诗

文明天授御飞龙，俯视群流若岱宗。涓滴何能思报荅，冰渊常恐负遭逢。褒纶惊捧王言重，野质深惭圣度容。自是清时荣侍从，章缝偏觉渥恩浓。
康熙十九年六月蒙擢授翰林学士兼礼部侍郎纪恩四首·其二
作者：张英
朝代：清
体裁：七言律诗

青琐沈沈入紫微，四时常见著宫衣。蓬瀛自古人争羡，史册如臣遇亦稀。香案宸颜容咫尺，经帏天语赐光辉。唐虞典诰羲文易，拜捧瑶函翼万几。
康熙十九年六月蒙擢授翰林学士兼礼部侍郎纪恩四首·其四
作者：张英
朝代：清
体裁：七言律诗

紫泥光映曙霞生，重叠冰衔忝姓名。仙籍屡看标艺苑，崇阶还许列清卿。一时宠命沾鸾掖，同日除书出凤城。群自讲筵蒙异数，拜官千载有殊荣。
康熙十二年十月十二日特赐讲官紫貂白金文绮时同赐者学士熊赐履侍读学士杨正中杜臻陈廷敬侍讲孙在丰编修叶方蔼史鹤龄英八人·其一
作者：张英
朝代：清
体裁：七言律诗

霜华晓日映龙楼，讲幄帘开玉殿头。温语九天传凤诏，轻寒十月赐貂裘。颁从御府香云绕，衣傍炉烟紫气浮。冰雪顿忘皆圣泽，阳春偏荷主恩优。
康熙十二年十月十二日特赐讲官紫貂白金文绮时同赐者学士熊赐履侍读学士杨正中杜臻陈廷敬侍讲孙在丰编修叶方蔼史鹤龄英八人·其三
作者：张英
朝代：清
体裁：七言律诗

紫殿披香带晓开，青缣内府出新裁。山龙幸际垂裳盛，缝掖惭无濯锦才。宫绣缤纷云外捲，天章璀璨日边来。愿将俯念诸臣意，衣被苍生遍九垓。
康熙十二年十月十二日特赐讲官紫貂白金文绮时同赐者学士熊赐履侍读学士杨正中杜臻陈廷敬侍讲孙在丰编修叶方蔼史鹤龄英八人·其二
作者：张英
朝代：清
体裁：七言律诗

清班日侍禁庭阴，温饱无求本素心。珥笔方惭糜重禄，承恩况复赐南金。九龄曾上千秋鉴，蕴古还陈大宝箴。自愧涓埃全未答，但镂银管效讴吟。
康熙十八年二月蒙恩转侍读学士恭纪二章·其一
作者：张英
朝代：清
体裁：七言律诗

门开宣政日曈昽，温室花繁淑景融。载笔趋来宫漏里，除书闻自禁闱中。身依香案恩常渥，名愧冰衔岁不同。广厦细旃时赐对，惭无一得报宸衷。
康熙十八年二月蒙恩转侍读学士恭纪二章·其二
作者：张英
朝代：清
体裁：七言律诗

艺苑词曹比凤池，鸡栖敢傍最高枝。丹梯目慑云霄近，碧草心衔雨露滋。东观崇阶容屡陟，西清秘简许频窥。承恩便诏当筵谢，不待鹓班晓漏时。
康熙十六年五月三十日蒙赐御笔楷书清慎勤三大字草书格物二大字石刻及赵孟頫所书不自弃文石刻恭纪四章·其一
作者：张英
朝代：清
体裁：七言律诗

承恩陪侍禁垣边，御墨封题自讲筵。共仰奎章超百代，欣看宸翰洒中天。波翻笔底虬龙出，云涌毫端日月悬。自愧小臣叨赐渥，光华糺缦颂尧年。
康熙十六年五月三十日蒙赐御笔楷书清慎勤三大字草书格物二大字石刻及赵孟頫所书不自弃文石刻恭纪四章·其三
作者：张英
朝代：清
体裁：七言律诗

墨池遥接晋唐风，苍劲雄奇夺化功。古法传来章草在，贞珉勒就石经同。祇因道与千秋合，不独书兼八体工。更向挥毫窥圣学，精微囊括片言中。
康熙十六年五月三十日蒙赐御笔楷书清慎勤三大字草书格物二大字石刻及赵孟頫所书不自弃文石刻恭纪四章·其二
作者：张英
朝代：清
体裁：七言律诗

琳琅宝翰重南金，拜赐还知意独深。常愿普天沾圣泽，特将如水励臣心。守身当似持双璧，爱日偏宜惜寸阴。飞白漫誇题玉署，恭承三语即官箴。
康熙十六年五月三十日蒙赐御笔楷书清慎勤三大字草书格物二大字石刻及赵孟頫所书不自弃文石刻恭纪四章·其四
作者：张英
朝代：清
体裁：七言律诗

龙章拜手赐龙墀，更捧新成御府碑。价比兰亭初勒石，书传松雪旧临池。缥缃尚有王孙迹，翰墨还邀圣主知。敢向熙朝甘自弃，昔贤遗训是良规。
康熙辛酉十二月十六日予四十五生日率尔书怀遂成四百五十字
作者：张英
朝代：清
体裁：古风

入春尚旬日，积雪照庭户。亲戚冲晨寒，携樽扣环堵。忽记悬弧辰，今年四十五。老去髭须白，痛后齿牙腐。衰慵日有增，馀勇岂堪贾。深阅人世情，潭潭尽城府。我本山野人，十年挂圭组。清秩随夔龙，昌时遘尧禹。鸠拙不营巢，一枝借廊庑。啾嘈巢中雏，黄口饱天庾。尽日对金銮，终朝依绣黼。近案含鸡舌，当筵劈麟脯。裘珍艳鹔鹴，杯绿擎鹦鹉。晓候龙楼钟，暮听花街鼓。身荷邱山恩，力乏涓埃补。五际谢芳华，六经闇训诂。野性本疏狂，积劳成惰窳。荷锄傥从容，垂绅觉覼缕。况予幼伶仃，慈母蚤荼苦。游子滞京华，高堂背严父。岂堪读蒿莪，何从陟屺岵。无限松楸原，偏艰一抔土。妻子仍裋褐，北门伤贫窭。膝偏绕五男，瓮不盈三釜。曾无伏腊资，敢言慕华膴。思以寸草心，得间告明主。布袜蹋青鞋，幽宫卜宁宇。毕世颂君亲，天年老樊圃。下泽车可乘，寻幽杖须拄。或在山之阳，或在河之浒。麋鹿为交游，渔樵作侪伍。自耕湖畔田，占天种黍稌。自搆湖上居，随地营洲浦。高柳挂长罾，新荷泥柔橹。投竿出鳜鳞，飞缴落鸿羽。骑驴觅弟兄，放犊呼童竖。更欲龙眠西，小筑临花坞。竹路横苍烟，桃溪乱红雨。树绿鸟嘤嘤，花深蝶栩栩。中结三椽茅，素书列今古。科头听祝鸡，短衣看射虎。一任亲知疏，兼恕儿童侮。庶以疏慵身，物外多所取。升沈会有时，邱樊勿轻诩。聊因对樽酒，赋诗记年谱。
康臣索观予诗集枉示诗和之二首·其一
作者：张英
朝代：清
体裁：五言律诗

眼常愁夜暗，砚未解春寒。旧帙凭鸦抹，芜吟任蠹餐。芳洲劳采杜，幽谷忽生兰。手把琼瑶句，低佪欲和难。
康臣索观予诗集枉示诗和之二首·其二
作者：张英
朝代：清
体裁：五言律诗

君本山阴客，高吟领众峰。荡舟曾一往，积翠几千重。怀古惭佳句，开编想故踪。何时寒雪后，同话禹陵松。
廷瓒以祭告衡岳毕还里正值庭梅放时
作者：张英
朝代：清
体裁：七言律诗

燕巢营构十年馀，自种缃梅绕敝庐。湘水人归霜落后，萧斋花满雪霏初。山中春晚园官报，陇上香浓驿使书。兄弟巡檐同索笑，题笺莫遣信音疏。
廷瓒承命致祭衡岳
作者：张英
朝代：清
体裁：七言绝句

手持丹诏历间关，乘传真成昼锦还。木落洞庭秋色好，计程明日到衡山。
廷瓒新购北园赋此
作者：张英
朝代：清
体裁：七言律诗

吾乡北郭枕幽峦，新购园林十亩宽。曲沼波光浮槛入，层岩石色倚阑看。长松围屋将百挺，好竹缘溪却万竿。佗日扁舟载茶具，栽花弄水足盘桓。
建兰作花
作者：张英
朝代：清
体裁：七言绝句

岭南花叶重培栽，手护青青点绿苔。客岁苦寒花事减，幽窗犹见百枝开。
廿二日渡黄河
作者：张英
朝代：清
体裁：七言绝句

戏马台前春草生，驱车路入古彭城。谩言故国天涯远，人到江南第一程。
式庐诗为方子合山作
作者：张英
朝代：清
体裁：古风

幽兰翳空谷，迹远情难亲。自非古良牧，谁作搴芳人。吾党合山子，蚤岁耽隐沦。读书务经术，器业无涯垠。十亩稻花斋，聊复全其真。亲戚罕觌面，况乃车辚辚。式庐久不举，典礼贤侯新。举事敦古义，能令风俗淳。贤侯何以来，干旌贲城闉。姝子何以告，高论裨吾民。采风奏太史，兹事俱足陈。
引退偶吟五首·其一
作者：张英
朝代：清
体裁：七言绝句

三十馀年侍从臣，惭无文藻荅枫宸。忽闻当宁传温语，惭杀冰衔感激人。
引退偶吟五首·其三
作者：张英
朝代：清
体裁：七言绝句

拜疏新陈引退词，九重宣诏出丹墀。五更不寐聆天语，恰似南宫放榜时。
引退偶吟五首·其二
作者：张英
朝代：清
体裁：七言绝句

三径初开旧宅边，一庭芳树簇寒烟。老翁莫道归来晚，已种梅花十五年。
引退偶吟五首·其五
作者：张英
朝代：清
体裁：七言绝句

小庭风月喜无边，芳序才过惊蛰天。寄语梅花须晚放，君恩留与度寒年。
引退偶吟五首·其四
作者：张英
朝代：清
体裁：七言绝句

风吹衣领雪翩翩，拜命南归喜自然。万首鸿编须记取，乞归犹及放翁年。
归卧
作者：张英
朝代：清
体裁：七言律诗

归卧花林两度红，孙能扶杖可称翁。田园自放农堪老，饮啄无多鹤与同。宦迹十年香案侧，生涯一径古梅中。姓名喜未沾尘土，著意清寒感化工。
归来
作者：张英
朝代：清
体裁：七言律诗

马迹归来盥漱宜，焦桐便理七弦丝。一帘深绿槐舒叶，半榻清芬蕙满枝。苦忆白家池上宅，爱吟宫尹洛中诗。钓船只系绳床脚，最是吾庐得意时。
归渡黄河
作者：张英
朝代：清
体裁：七言律诗

春水黄河接远天，人归依旧夕阳边。马衔青草嘶沙岸，客傍梨花唤渡船。波影潆洄成九曲，涛声澎湃自千年。祖生空有闻鸡志，击楫中流一慨然。
归田纪恩诗二十首·其一
作者：张英
朝代：清
体裁：七言律诗

帐殿祥开献寿樽，此时拜舞忆金门。河山旧是兴王地，父老新沾驻跸恩。三月莺花连远徼，九天铙吹集诸藩。望云独自呼嵩处，身在吴舠水上村。
归田纪恩诗二十首·其七
作者：张英
朝代：清
体裁：七言律诗

十载趋承白玉墀，经帏清切荷恩私。春风上苑宫莺早，夜雨长楸禁漏迟。授简常陪鳷鹊观，移家近住凤凰池。汀洲野泊闻鸡后，彷佛金华进讲时。
归田纪恩诗二十首·其三
作者：张英
朝代：清
体裁：七言律诗

甲子新逢太史书，衢歌巷舞遍皇舆。金铺节遇行觞日，玉琯年当听律初。五纬华星悬殿陛，一枝蓂叶秀庭除。周南留滞今三载，常梦垂绅待直庐。
归田纪恩诗二十首·其九
作者：张英
朝代：清
体裁：七言律诗

迢遥南北隔江烟，紫闼暌违近一年。已遂乌私归下泽，忽惊凤綍耀重泉。宁亲盛典宗祊纪，稽古殊荣里巷传。自是君恩优侍从，居人争数义方贤。
归田纪恩诗二十首·其二
作者：张英
朝代：清
体裁：七言律诗

韶华曙景满人寰，忆听仙钟缀末班。虎将总归丹凤阙，狼烽尽扫碧鸡山。目惊云汉罗天藻，身寄江湖想圣颜。空谷拜飏还北望，一声啼鴂绿阴间。
归田纪恩诗二十首·其二十
作者：张英
朝代：清
体裁：七言律诗

秦燔未烈赖斯传，拜献金华几岁年。凤纸喜沾今日赐，龙缣重抚旧时编。图书道契陈畴日，象数微探出洛前。幸遇羲文今御极，馀生何敢废丹铅。
归田纪恩诗二十首·其五
作者：张英
朝代：清
体裁：七言律诗

拜捧纶言出九重，御书都藉紫泥封。缤纷宫锦香犹在，掩映江云墨更浓。开匣顿教荣草木，迎舟时复起鱼龙。良宵展对烧官烛，烟际疑闻禁漏钟。
归田纪恩诗二十首·其八
作者：张英
朝代：清
体裁：七言律诗

里社新秋客子归，始闻当暑赐宫衣。紫霄乍睹冰纨出，赤日惊看雪练飞。香自禁庭传画匣，凉分殿角到荆扉。圣情不遣幽遐隔，感遇酬知自古稀。
归田纪恩诗二十首·其六
作者：张英
朝代：清
体裁：七言律诗

鸥语蝉声助客吟，篷窗独坐数烟岑。停云暂遂南归志，捧日犹悬北望心。驿路柳稀伤客久，江潭花落忆恩深。归来未觉清贫甚，捡点青箱有赐金。
归田纪恩诗二十首·其十
作者：张英
朝代：清
体裁：七言律诗

一卷遗经训子孙，先臣耆耋晚承恩。簪缨已许膺三命，俎豆何期荐九原。飘渺御香临荜户，喧阗钧乐动衡门。身兼悲喜趋迎处，手把宫衣满泪痕。
归田纪恩诗二十首·其十一
作者：张英
朝代：清
体裁：七言律诗

草土陈情黼席前，诏从休沐憩林泉。春阴学种池边柳，时雨看锄墓下田。常展赐书孤馆读，闲将圣德老农传。青蓑黄犊臣家事，恰喜归耕庆有年。
归田纪恩诗二十首·其十七
作者：张英
朝代：清
体裁：七言律诗

驻辇金陵王气浓，时当狝狩不妨农。山川旧识龙蟠险，城郭新看凤迹重。六代烟云供染翰，千秋江汉待朝宗。翠华不遣传清跸，南国苍生睹圣容。
归田纪恩诗二十首·其十三
作者：张英
朝代：清
体裁：七言律诗

早岁传柑令节前，集贤春殿敞华筵。紫微花气千门晓，碧落珠光万斛悬。睿藻遍容寮寀和，天言屡顾侍臣传。祇今拜赐同金石，转忆升平庆赏年。
归田纪恩诗二十首·其十九
作者：张英
朝代：清
体裁：七言律诗

北风吹雁过茅茨，有子离居荷圣慈。宵旰不忘簪履贱，江湖犹系庙廊思。细旃天语承恩日，秘阁仙庖赐食时。十载未言温室处，蓬莱清切到方知。
归田纪恩诗二十首·其十二
作者：张英
朝代：清
体裁：七言律诗

罔极情深久郁陶，许归三径剪蓬蒿。苔痕旧树龙鳞古，草色新封马鬣高。得向空山占景物，容分暇日报劬劳。夕阳原上丰碑矗，敬勒宸章五色豪。
归田纪恩诗二十首·其十五
作者：张英
朝代：清
体裁：七言律诗

日观高峰驻六龙，时平天子庆登封。鸾旗翠盖临沧海，玉简金函礼岱宗。谷转风雷千骑拥，气蒸河岳百灵从。盛朝举事卑秦汉，石上遥寻古帝踪。
归田纪恩诗二十首·其十八
作者：张英
朝代：清
体裁：七言律诗

戢影田间拜舞疏，秦淮江上觐乘舆。时同旧侣趋前席，还沐新恩载后车。击目丘墟陈俎豆，关心水旱问州闾。微臣新奉天颜喜，小艇南归有赐书。
归田纪恩诗二十首·其十六
作者：张英
朝代：清
体裁：七言律诗

法驾晨严税鲁东，两楹车服昔时同。祇因百代心源合，不独千秋圣藻雄。古壁冠裳邀帝泽，空堂丝竹动天风。路人指点停銮处，洙水桥西桧影中。
归田纪恩诗二十首·其十四
作者：张英
朝代：清
体裁：七言律诗

九重深念侍臣归，再见江天雨雪霏。法酝昔常歌醉饱，岁寒更复拜恩辉。冰坚辽海鱼初美，霜落关山兔正肥。野性愿甘藜藿老，仙庖遥领事尤稀。
归田纪恩诗二十首·其四
作者：张英
朝代：清
体裁：七言律诗

燕云缥渺隔宸居，自返丘园报答疏。烟霁秦淮开宝幄，江清弘济照龙舆。拜承温语惭樗栎，归话慈颜动里闾。弹指又逢天庆节，烟霞犹自恋衣裾。
徐立斋前辈自学士擢总宪
作者：张英
朝代：清
体裁：古风

六卿有分职，宪长持鸿钧。庶司与百度，臧否得俱陈。吁谟翊元化，功与丞相伦。圣人望治切，特简丹扉臣。举朝仰正色，四裔瞻垂绅。倪宽贡禹后，经术见斯人。西南将偃戈，海内无纤尘。要在涤旧俗，使我王化淳。大镛列东序，玉衡悬紫宸。发挥虞夏理，感应当有神。清风生独坐，天地荷弥纶。
得请
作者：张英
朝代：清
体裁：七言律诗

衰年脱屣远纷埃，愿就空山养不才。少听邻鸡深夜起，閒看曙色纸窗来。经营温室将迎雪，检点寒花欲放梅。伫看黄河冰泮日，晴沙新柳暖烟开。
御书笃素堂扁额特赐恭纪十韵
作者：张英
朝代：清
体裁：古风

寒山樗栎材，昌时沗遭遇。丹地蟠孤根，碧霄濯清露。抚躬弥悚惕，承思益惊顾。齿发日就衰，迂拙天所赋。粗知历世难，惟识守身固。生平有微尚，靡敢渝尺度。集木复临渊，凛凛结情愫。锡以草堂名，天语曰笃素。龙鸾字径尺，瑶光悬宝璐。愿言诒子孙，千龄永无斁。
德寿寺
作者：张英
朝代：清
体裁：五言排律

宝刹流金碧，弘开御苑东。梵钟连禁柳，精舍傍宸枫。贝阙悬金镜，丹楹架彩虹。香云幽径满，花雨上林红。碧草生经室，青莲隐佛宫。瑶阶看竦峙，宝鼎独玲珑。翡翠含云气，雕镂夺化工。铎声如转漏，殿影欲凌空。讵是禅居丽，皆因帝力雄。庄严金粟地，常在五云中。
忆仲兄湖上三首·其一
作者：张英
朝代：清
体裁：五言律诗

湖山存旧业，浩淼接长川。宅倚平安竹，门迎伏腊田。桔槔红树外，笭箵绿杨边。鸡黍南垞近，相留可判年。
忆仲兄湖上三首·其三
作者：张英
朝代：清
体裁：五言律诗

湖干栖仲子，生计托渔庄。西塞山前雨，青蓑笠子香。花间看织网，烟际听鸣榔。他日鸠孙子，扁舟老是乡。
忆仲兄湖上三首·其二
作者：张英
朝代：清
体裁：五言律诗

地偏人事简，长日闭花关。潮接当门柳，青回隔岸山。家才粳稻足，亭共水云閒。常有深秋约，芙蓉曲沼间。
忆兄弟五首·其一
作者：张英
朝代：清
体裁：五言律诗

少小垂髫日，棠花相映开。那知离别苦，都逐壮年来。湖海诗空满，风尘鬓易催。山亭梅未放，曾记一裴回。
忆兄弟五首·其三
作者：张英
朝代：清
体裁：五言律诗

城隅临水阁，一夜芰荷开。文鲤衔书至，幽禽唤客来。露华芳草径，雪藕晚凉杯。澄对轩中事，游人最溯洄。
忆兄弟五首·其二
作者：张英
朝代：清
体裁：五言律诗

犹是披裘出，秋风白葛斜。一为经岁客，开遍故园花。破艇频移屋，支机远泛槎。江天春浪后，风雪别吾家。
忆兄弟五首·其五
作者：张英
朝代：清
体裁：五言律诗

廿载谋丘垄，山灵识此心。清溪驴背稳，黄叶屐痕深。秋气生凉雨，霜天脱茂林。遥知图五岳，蹋遍故山岑。
忆兄弟五首·其四
作者：张英
朝代：清
体裁：五言律诗

荷锄兄与弟，湖上晚偏幽。水国鱼虾市，山田秫稻秋。迟归惭候雁，浪迹比轻鸥。江海无知己，何心别故畴。
忆家山诗十首·其一
作者：张英
朝代：清
体裁：七言律诗

勺园风景重相思，有梦先归春草池。里巷过从兄弟乐，园林佳胜夏秋时。穿阶新笋生何地，拂槛名花发几枝。最是石堤临水处，远心长绾绿杨丝。
忆家山诗十首·其七
作者：张英
朝代：清
体裁：七言律诗

楼接苍峦俛县门，城中胜地属偏园。家馀閒地皆松竹，世看名花到子孙。小院微凉侵簟扇，西山紫翠自朝昏。高窗吟望增惆怅，绿鬓红绡何处村。
忆家山诗十首·其三
作者：张英
朝代：清
体裁：七言律诗

兄弟躬耕自结庐，湖山深处狎樵渔。稻香自与荷香接，松影还兼竹影疏。鱼鲙似银收网后，藕丝如雪出泥初。棣棠花下群回首，定念天涯有索居。
忆家山诗十首·其九
作者：张英
朝代：清
体裁：七言律诗

半亩潘园种竹馀，安仁聊且赋閒居。故乡别后俱千里，京国春来少素书。游屐倦时花事好，草堂开处绿阴疏。老亲绣佛吟诗暇，日日输君奉板舆。
忆家山诗十首·其二
作者：张英
朝代：清
体裁：七言律诗

西南别业傍城隈，澄对轩中首重回。碧柳影从冰簟拂，白莲花抱水亭开。微波似织凉初起，隔岸如丝雨欲来。浊酒一尊诗一卷，知君梦不到尘埃。
忆家山诗十首·其五
作者：张英
朝代：清
体裁：七言律诗

花亚轩中树影稠，微凉才动暑全收。绳床午梦湘帘暗，茗碗春香纸阁幽。翠竹便堪消永日，海棠蚤已报新秋。北堂况复依萱影，绝胜风尘事远游。
忆家山诗十首·其八
作者：张英
朝代：清
体裁：七言律诗

回轩僻巷有精庐，门闭高梧影更疏。翠竹笋成迷巷陌，紫薇花发映庭除。东墙老圃朝锄菜，小阁佳儿夜读书。棠棣天南知烂漫，寂寥依旧子云居。
忆家山诗十首·其六
作者：张英
朝代：清
体裁：七言律诗

元度城南辟草庐，门迎荒圃种山蔬。蚁浮春瓮常留客，蠹落匡床自著书。竹路过从精舍近，荷香披拂晚凉初。廿年风雨频游地，花落花开总忆余。
忆家山诗十首·其十
作者：张英
朝代：清
体裁：七言律诗

龙眠深处结茅茨，忆尔空山冰雪时。岑寂久从为客惯，清寒翻觉畏人知。荒厨积雨迟烟火，草阁悬镫下布帷。底事吟成转呜咽，泪痕倾向蓼莪诗。
忆家山诗十首·其四
作者：张英
朝代：清
体裁：七言律诗

远峰亭畔绿阴遮，半亩琅玕一径斜。风捲江云看九子，雨来山郭暗千家。儿童笑逐枝头鸟，杖履閒寻叶底花。华发频年惟绕膝，平生不愿客天涯。
忆山溪
作者：张英
朝代：清
体裁：七言绝句

一叶轻舟泛木兰，随风流过落花滩。人间何地无溪水，难得千峰落影看。
忆昔
作者：张英
朝代：清
体裁：七言律诗

杏园犹忆昔年春，齐到蓬山十五人。松院壶觞时并入，槐厅镫火夜相亲。回头半是凋残客，屈指稀逢强健身。我较诸君良厚幸，岂容更恼鬓华新。
忆松湖用东坡先生游孤山韵
作者：张英
朝代：清
体裁：古风

桐之阳，有松湖，粳稻再熟佗地无。松岭归樵相伴侣，烟波纵棹闻歌呼。弟兄于此居其孥，千树桃花春自娱。杨柳覆门沙路远，芙蓉园屋槿篱纡。埠有扁舟庄有庐，北渚南垞邻不孤。红紫牵风足莲芡，芳藓出水绕菰蒲。世业遗自先大夫，岁收百斛度朝晡。鸣榔举网鱼拨剌，不羡笠泽渔家图。吁嗟此地乐有馀，十载归梦空蘧蘧。尘网固结谁能逋，境幽笔拙难为摹。
忆江南曲六首·其一
作者：张英
朝代：清
体裁：古风

忆江南，忆在故园春。梅萼未舒红豆小，柳芽才展翠钿匀。盘中蚤韭初尝客，叶底新莺巧唤人。临流入户皆芳树，深红茜紫花无数。何人挂起珍珠帘，双双蛱蝶穿花去。
忆江南曲六首·其三
作者：张英
朝代：清
体裁：古风

忆江南，忆在虎邱山。鬓梳蛱蝶云千缕，船系桃花水一湾。石上亭台随处有，人家箫管不曾閒。南塘曲曲皆花市，杜鹃枝压樱桃睡。就中还有老翁家，粉壁华亭两行字。
忆江南曲六首·其二
作者：张英
朝代：清
体裁：古风

忆江南，忆在石城边。桃叶渡头沽酒肆，莫愁湖畔卖花田。海棠树树堪铺席，杨柳家家好系船。蹋青都向城南寺，可怜六代烟花地。游人几个说兴亡，年年木末亭边醉。
忆江南曲六首·其五
作者：张英
朝代：清
体裁：古风

忆江南，忆在浮渡山。奇石缕成金谷寺，片云飞作紫霞关。跻攀曲径松杉杪，指点危峰杳霭间。最怜九带堂前路，古藤霜柚交盘互。安能散发此长吟，云中细数江南树。
忆江南曲六首·其六
作者：张英
朝代：清
体裁：古风

忆江南，忆在二龙隈。千家竹圃参差绿，十里杏花深浅开。春风曲径幽兰露，细雨新香山谷薹。游人春半应无数，提壶竞蹋深庄路。友人相约十年前，空使山灵怨迟暮。
忆江南曲六首·其四
作者：张英
朝代：清
体裁：古风

忆江南，最忆是钱塘。冷泉亭畔松杉暗，石锦塘边荷芰香。峰顶平时添塔影，山腰缺处补湖光。酒人醉卧吴山路，潮头飞过吴山树。城南万壑更青苍，画中遥见西陵渡。
忆秦园山茶
作者：张英
朝代：清
体裁：七言绝句

忆昔毗陵细雨中，秦家楼阁正春风。窗窗堆满梅花雪，衬出山茶一树红。
怀贤诗
作者：张英
朝代：清
体裁：古风

吾所北面人，澹荡古君子。传是中山裔，易姓汝南氏。家世多伟人，先生特奇傀。蚤年罹苦辛，潦倒饥寒里。惟携一卷书，移家渡江水。为文尚气魄，汗漫常自喜。不合有司度，三十犹尔尔。敛彼惊异才，屈首就恒轨。百篇熟昌黎，千回读左史。落笔如春蚕，转盼倏盈纸。射石堪没羽，气可搏犀兕。文场比幽燕，抉目无坚垒。甲午秣陵秋，已中浮图矢。虽不获祖龙，留侯讵云耻。棘闱多崄巇，既收旋复委。归来益磅礴，骚经穷四始。宏丽发庙谟，幽细写物理。有时鸣钟镛，有时撷兰芷。潘岳同许询，挥毫各相视。暨予弟与兄，龙眠五子是。迄今海内传，颇会诗人旨。激昂负奇气，丰容色深紫。饮酒或一石，号呼中坐起。雄论堪绝倒，飒飒风生耳。耻见富贵人，避之去如驶。终岁一布袍，岸帻不纳履。所居在穷巷，数椽屋将圮。出门无亲戚，入门无仆婢。雏女发垂肩，长女前岁死。但有门人来，问字相接趾。人生遘百忧，磊块积成痞。曾无一日欢，五十有三矣。形貌忽然颓，奇疾良有以。诗书为药饵，仓卒遽披靡。破屋堆残书，布衾覆床笫。脩文恐浪传，吁嗟入蒿里。皇天生斯人，士穷竟如此。二三故人来，挥泪不能止。虽无世俗荣，昔贤良可拟。谥之以敏介，敢效门人诔。
急雨
作者：张英
朝代：清
体裁：七言绝句

赤日流金草木摧，倏然云雾起奔雷。老夫企脚当风处，卧看翻盆雨势来。
恢复岳州奏捷恭纪五言十二韵
作者：张英
朝代：清
体裁：五言排律

露布驰星驿，天戈取岳阳。亲贤开壁垒，庙算出岩廊。讨逆劳专阃，稽诛尚陆梁。困犹鱼在釜，饥藉鼠为粮。智勇王师备，绥戡武烈扬。巢将焚燕雀，险已失潇湘。梦泽飞旌影，兰江淬剑铓。受降归铠甲，列肆进壶浆。凯奏春台曰，欢腾黼座傍。从兹清巨寇，势若履康庄。鲸浪平巫峡，狼烟息鬼方。六军铙吹入，端拱靖炎荒。
恩赐紫禁城骑马恭赋二首·其一
作者：张英
朝代：清
体裁：七言绝句

诏许垂鞭入禁林，天街蹀躞紫云深。书生自愧驽骀力，难报孙阳感遇心。
恩赐紫禁城骑马恭赋二首·其二
作者：张英
朝代：清
体裁：七言绝句

珥笔承恩禁掖西，晓听宫漏夜乌啼。从兹芳草长楸道，青琐沈沈送马蹄。
恭和圣制喜雨诗
作者：张英
朝代：清
体裁：七言绝句

灵雨东来满帝城，和烟沾洒玉阶轻。捲帘笑指云生处，稼穑深萦圣主情。
恭和圣制赐内大臣辅国将军俄启韵
作者：张英
朝代：清
体裁：七言绝句

戡定常怀猛士风，新收荒服燕彤弓。天章特赐雕龙句，帝室新褒射虎雄。
恭和御制复道口占
作者：张英
朝代：清
体裁：五言绝句

晚凉游上苑，扶辇见园官。为报榴花艳，红侵碧玉阑。
恭和御制夜静读书
作者：张英
朝代：清
体裁：七言绝句

御床缭绕一帘香，午夜观书烛影长。圣度此时天际满，遥同明月照要荒。
恭和御制赐高旻寺僧纪阴诗原韵应制
作者：张英
朝代：清
体裁：七言律诗

江郭祇园一水中，高僧石隐市廛东。忽闻藻翰垂霄汉，弥望天花落半空。清澈机锋尘界净，光明色象紫云笼。祇今佛日昭回处，鹿苑千秋景物融。
恭和御制郊外偶作
作者：张英
朝代：清
体裁：七言绝句

郊圻一道莺花晚，禾黍千村雨露深。不独诗情穷物态，由来睿藻叶天心。
恭和御制郊外即事
作者：张英
朝代：清
体裁：五言绝句

风过凉生树，云来雨濯枝。三农耕稼苦，常藉豫游知。
恭睹御制夏日登景山诗敬赋二首·其一
作者：张英
朝代：清
体裁：七言绝句

载笔随车陟阆风，小臣词句愧雕虫。皇情欢豫抒天藻，气盖山河百二中。
恭睹御制夏日登景山诗敬赋二首·其二
作者：张英
朝代：清
体裁：七言绝句

碧落云生夕照西，千山送雨晚烟低。微材欣际赓飏盛，名姓惊看入御题。
恭睹御制游览诸诗敬赋
作者：张英
朝代：清
体裁：七言律诗

帐殿瑶函载锦笺，登临处处有诗篇。朝吟丽句龙骧拥，夜落仙毫宝炬然。瑞彩常教笼古寺，翰香分赐与流泉。小臣忝附清尘外，时听南风入五弦。
恭睹御制诗十章敬赋四首·其一
作者：张英
朝代：清
体裁：七言绝句

睿词天藻日光辉，手捧鸾书在禁闱。献赋侍臣惭珥笔，赓歌圣帝正垂衣。
恭睹御制诗十章敬赋四首·其三
作者：张英
朝代：清
体裁：七言绝句

岂羡唐宗吟爽气，漫誇汉武赋秋风。九霄明月千峰雪，尽入君王藻翰中。
恭睹御制诗十章敬赋四首·其二
作者：张英
朝代：清
体裁：七言绝句

万几暇日偶怡情，玉韵金声震八纮。函盖古今谁得似，海涛千顷日华生。
恭睹御制诗十章敬赋四首·其四
作者：张英
朝代：清
体裁：七言绝句

五字高吟岂漫然，还同六义与流传。崇高在德真天语，不是寻常月露篇。
恭赋南巡颂德诗
作者：张英
朝代：清
体裁：五言排律

圣怀周八宇，宵旰切维寅。化洽寰区俗，风行薄海民。金汤罗郡国，簪绂肃臣邻。奎壁辉文囿，弓旌贲隐沦。高冈仪綵凤，广漠集祥麟。赤县讴吟遍，华封祝颂訚。山川三壤则，玉帛万方宾。骏烈光前后，鸿规迈等伦。帝容时穆穆，王度复旼旼。首出宏功运，无为大化神。甘霖沾绿野，淑气起青蘋。雁塞三驱埽，龙沙万乘巡。平成瀰海澨，浩瀚轸河漘。耕凿田为壑，堤防土作堙。苍黎伤转徙，宸极悯艰辛。念此桃花涨，还同瓠子津。帑金司库给，云锸庶僚徇。星鸟方司历，苍龙正早春。阳回沙岸暖，冰泮草痕湮。睿虑勤筹度，皇心重拊循。和鸾听肃肃，綵鹢睹兟兟。羽扇开云表，霓旌驻水濒。观瞻纷里闬，惊跸撒郊畛。举棹花光映，扬舲柳色匀。源流劳审视，通塞互咨询。上策聆天语，成模示近臣。伫看新陇陌，重理旧耕㽦。比户驱秧马，临渊捲钓纶。载歌疆翼翼，何患水泯泯。吏治咨谋切，王言诰诫谆。闾阎情可念，象魏法宜遵。广沛茅檐泽，遥飞驿路尘。雷塘舟再御，茂苑辇重䟴。江渚经千里，风帆未浃旬。澄波摇豹尾，清景照龙鳞。庆洽扶筇叟，恩施解网人。方言资采择，民隐许敷陈。求骏金台筑，衡材玉尺抡。冲和天表近，涣汗德音新。拜首瞻青雀，欢声达紫宸。苏台逢庆节，虎阜值良辰。岳牧偕黄耇，冈陵祝大椿。嵩呼腾地起，景祐自天申。图牒陈千瑞，盘匜献八珍。冠裳趋帐殿，氓庶塞城闉。佩德心原挚，观光气益振。烟波何渺渺，蚕室尽溱溱。法驾临吴越，休声动浙闽。绥方宁惮远，问俗岂辞频。车不惊桑陌，舟常舣水滨。城阴湖潋滟，溪畔石砰磷。花港初移柳，孤山近剪榛。游观心愈惕，经画额常颦。选俊搴芳杜，澄怀对绿筠。停桡看驯雉，驻跸听鸣螓。紫笋方垂箨，朱樱始破唇。渊怀期治洽，深念冀民淳。扶杖容相接，迎銮近不嗔。彤驺环帝子，雕辇奉慈亲。孝养超千古，尊荣备一身。语樯知鹊喜，舞棹见龙驯。留驾诚难却，旋旌义不填。衢歌咸济济，巷舞总恂恂。御藻垂天汉，恩波浃地垠。省方兼省吏，含笑复含嚬。建业澄江绕，长干紫气氤。千村花作圃，万井稼盈畇。黄纸新恩遍，乌衣旧俗醇。土风陈碧藕，野蔌进芳莼。南国歌游凤，东方喜贡珣。荷钱初的的，桃实已蓁蓁。刈麦青如毯，烹鲜色似银。射侯穿柳径，锡宴坐花茵。泽厚江同永，功高岳比峋。赋蠲民有庆，刑措狱无呻。赐札荣邦彦，遗簪悯旧绅。井盐轻课额，漕粟发陈因。唤雨鸠为妇，催耕鸟曰鶞。良材蘅芷撷，芳草蕙兰纫。渥赐旌廉直，流膏起瘠贫。胶庠伸士气，关𣙜减商缗。胜地皆留迹，崖碑许刻珉。民心如挟纩，帝盼在悬鹑。率土归元化，敷天托至仁。永无嗟在泽，惟有庆吹豳。嘉祉蒸民粒，和风万国甄。虞巡群牧觐，禹会百祥臻。献赋纷瑶轴，攀辕拥画轮。一人操斗极，品类入鸿钧。农自歌遗穗，官无叹积薪。光同珠的砾，治比玉斑璘。未获随銮御，无由侍佩巾。晨昏暌子职，依恋本天真。颂德心逾慕，摛词意每逡。敬飏光被盛，瞻仰抱诚纯。
恭赋孝昭皇后挽诗四首·其一
作者：张英
朝代：清
体裁：五言律诗

华阀钟祥久，椒涂叶瑞宜。六宫型后德，万国仰坤仪。地坼珠沈日，天惊月坠时。敬飏彤管盛，冀慰紫宸思。
恭赋孝昭皇后挽诗四首·其三
作者：张英
朝代：清
体裁：五言律诗

懿恭标壸则，雍肃范人伦。家国沾淳化，宫闱洽至仁。袆衣新耀綵，宝镜忽承尘。圣主频挥泪，哀思感侍臣。
恭赋孝昭皇后挽诗四首·其二
作者：张英
朝代：清
体裁：五言律诗

徽音腾桂苑，宝册正瑶宫。练服先群御，宵衣佐圣躬。荐馨宗庙肃，视膳寝门同。一自云軿杳，凄凄玉殿风。
恭赋孝昭皇后挽诗四首·其四
作者：张英
朝代：清
体裁：五言律诗

素翣移郊甸，孤城寝殿开。悲看丹旐过，泣送宝衣来。执绋千官拥，随车万姓哀。小臣垂涕日，作诔愧非才。
恭赋无逸斋诗应令·其一
作者：张英
朝代：清
体裁：七言绝句

清严鹤禁迥无尘，温凊时闻道法亲。自昔屏书无逸句，高斋今见御题新。
恭赋无逸斋诗应令·其二
作者：张英
朝代：清
体裁：七言绝句

东华曙色映蓬莱，满架图书四壁开。无逸斋中勤诵读，龙楼正是问安回。
恭遇太皇太后万寿节敬赋五言十韵
作者：张英
朝代：清
体裁：五言排律

懿德超前古，纯禧裕后昆。文孙天下养，尧母域中尊。雍肃千秋范，涵濡两代恩。圣慈开泰运，厚载比坤元。仁俭贻谋远，康宁受祉繁。春深翔凤阙，瑞绕濯龙门。庆节祯祥集，佳辰景物暄。嵩呼连海岳，华祝指昆崙。宸藻镂云笔，仙芝献寿樽。万龄同日月，常照紫庭萱。
恭遇皇上万寿节于内殿称贺敬赋二首·其一
作者：张英
朝代：清
体裁：七言律诗

紫殿欢呼动八纮，当年华渚庆云生。中天日映丹霄丽，南极星悬黼座明。春满九重闻笑语，风清四海贺升平。寰瀛岁岁瞻龙德，玉简金泥纪颂声。
恭遇皇上万寿节于内殿称贺敬赋二首·其二
作者：张英
朝代：清
体裁：七言律诗

斗柄瑶光正向辰，清和三月岁华新。甫从禹甸回銮驭，亲见尧衢祝圣人。地接宸居容虎拜，身依香案傍龙鳞。小臣敢献千秋颂，遥指南山万树春。
慈仁寺
作者：张英
朝代：清
体裁：七言律诗

长安千骑蹋香尘，尽是看松古寺人。海市乍开楼观日，石家初试绮罗春。玉藏锦箧誇前汉，珠泻金盘出大秦。看到山门将日落，更谁来问老龙鳞。
慈仁寺海棠
作者：张英
朝代：清
体裁：七言律诗

长安初见海棠红，带露含烟古寺中。酒盏时来浇艳质，车尘不解避芳丛。新妆厌浥朝酣雨，锦佩招摇暮倚风。苦忆江南千万树，莫愁湖畔石城东。
慈仁松下对酒歌
作者：张英
朝代：清
体裁：古风

长安八月天气清，千门九陌秋盈盈。弟兄相将十五人，齐驱马首过春明。春明门外红尘起，共向慈仁寺里行。璀璨离奇百宝集，游人游女倾都城。钿车来往如流水，花骢騕袅嘶且惊。吾侪只坐长松下，秋风飒飒闻松声。须臾燕市蜃楼散，冰轮蚤向松枝生。松枝影落空坛上，龙蟠蛟怒何纵横。有客壶觞醉诸子，石栏松畔飞兕觥。倚徙遍饮诸松下，一松一斗如长鲸。天涯骨月两珍重，可怜俱是游子情。京国风尘改颜色，终朝逐逐如楸枰。诸子孝威年最少，犹恐异时相逢呼老伧。今夕良会不易得，浩歌莫惜樽频倾。吁嗟乎，浩歌莫惜樽频倾。
懋勤殿盆中古梅一株双干花分红白恭赋应制
作者：张英
朝代：清
体裁：七言律诗

上苑群葩未放时，春风先已到彤墀。交柯碧树参差影，双萼琪花冷艳姿。野质乍惊仙阁暖，岁寒深赖主恩知。天阶雨露宽如许，日送微香点砚池。
懋勤殿盆中古梅又值花时恭赋四首·其一
作者：张英
朝代：清
体裁：七言绝句

秘阁寒香旧赋诗，春风又见上林枝。年华愈觉君恩重，常藉梅花纪岁时。
懋勤殿盆中古梅又值花时恭赋四首·其三
作者：张英
朝代：清
体裁：七言绝句

交让连枝尽不如，孤根双萼自扶疏。影留东壁三更月，香覆西清一卷书。
懋勤殿盆中古梅又值花时恭赋四首·其二
作者：张英
朝代：清
体裁：七言绝句

深红浅白恰相宜，岭上溪边见亦稀。绝似孤山清素士，承恩新得赐绯衣。
懋勤殿盆中古梅又值花时恭赋四首·其四
作者：张英
朝代：清
体裁：七言绝句

奇葩移自蕊珠宫，浓淡同开一树中。晚节自忘冰雪苦，独将消息报春风。
懋勤殿芍药于春初盛开恭赋二首·其一
作者：张英
朝代：清
体裁：七言绝句

宫柳南园未放芽，数枝含露艳朝霞。祗因日沐天波暖，温室先开四月花。
懋勤殿芍药于春初盛开恭赋二首·其二
作者：张英
朝代：清
体裁：七言绝句

翠幕重帘护晓寒，名花常傍讲帏看。岂如凝碧池头宴，惟赋沈香芍药栏。
戊寅中秋
作者：张英
朝代：清
体裁：七言律诗

秋来景物更谁同，置我清阴翠霭中。桂露夕漙穿树月，兰香朝扑捲帘风。琴含宫徵閒逾好，诗继陶韦澹益工。蔬食何妨坐良夜，八关聊拟乐天翁。
戊寅夏日郊居浃旬四郎廷𤪌以养疴城中不能从书此十首与之·其一
作者：张英
朝代：清
体裁：五言律诗

承诏传温语，追凉郭外风。借居青樾馆，却傍紫泉宫。榆柳千村暗，蓬蒿一径通。经旬宣唤少，吟卧绿阴中。
戊寅夏日郊居浃旬四郎廷𤪌以养疴城中不能从书此十首与之·其七
作者：张英
朝代：清
体裁：五言律诗

睡起过亭午，閒吟白日斜。蝉声千树柳，凤羽一丛花。野客遗红藕，邻僧馈紫笳。身心安稳处，幽事亦堪誇。
戊寅夏日郊居浃旬四郎廷𤪌以养疴城中不能从书此十首与之·其三
作者：张英
朝代：清
体裁：五言律诗

断垣苔藓绿，樊圃称幽栖。柿叶当窗密，瓜藤映户低。雷声殷树北，雨脚过庭西。微觉惊残梦，黄昏度马蹄。
戊寅夏日郊居浃旬四郎廷𤪌以养疴城中不能从书此十首与之·其九
作者：张英
朝代：清
体裁：五言律诗

云气横西岭，峰峰入窅冥。郊原经雨足，禾稼接山青。白水分畦看，寒泉汲井听。渐知秋色近，花底见流萤。
戊寅夏日郊居浃旬四郎廷𤪌以养疴城中不能从书此十首与之·其二
作者：张英
朝代：清
体裁：五言律诗

西郊今鄠杜，溪水独潺湲。石濑新荷浦，泉源古栝村。引流先奉御，分𣲖各为园。处处芳荪绕，馀波亦圣恩。
戊寅夏日郊居浃旬四郎廷𤪌以养疴城中不能从书此十首与之·其五
作者：张英
朝代：清
体裁：五言律诗

向夕微凉动，宜人理素琴。平沙含古意，流水识乡心。幽籁生松壑，清风过竹林。疏慵近书帙，聊此托长吟。
戊寅夏日郊居浃旬四郎廷𤪌以养疴城中不能从书此十首与之·其八
作者：张英
朝代：清
体裁：五言律诗

叔度来东郡，相过避暑时。梦同风雨夕，话尽海山奇。竹榻閒搜帙，花阴静覆棋。佗年浮渡约，江路有前期。
戊寅夏日郊居浃旬四郎廷𤪌以养疴城中不能从书此十首与之·其六
作者：张英
朝代：清
体裁：五言律诗

桃笙卧复起，庭树影交加。清露开帘重，明河带月斜。寒螀镫下语，茉莉枕边花。莫漫高吟啸，中林有宿鸦。
戊寅夏日郊居浃旬四郎廷𤪌以养疴城中不能从书此十首与之·其十
作者：张英
朝代：清
体裁：五言律诗

华藏何年寺，松阴白日寒。平生贪种树，难得一株看。皓质凌霜雪，清音比凤鸾。风尘欣觏此，莫讶久盘桓。
戊寅夏日郊居浃旬四郎廷𤪌以养疴城中不能从书此十首与之·其四
作者：张英
朝代：清
体裁：五言律诗

平生惮拘束，潇洒爱园居。但有林为径，何妨草结庐。心同黄鸟乐，意向绿阴舒。晚食甘葵藿，斜阳看种蔬。
戊寅正月四日书阁即事二首·其一
作者：张英
朝代：清
体裁：七言律诗

隔岁春还解冱寒，名香珍茗足清欢。齿裒自合思归剧，滩急从来索退难。琴按七丝风月好，花围四壁海天宽。老妻暂歇缝裳手，相对閒吟话夜阑。
戊寅正月四日书阁即事二首·其二
作者：张英
朝代：清
体裁：七言律诗

人间万事重循还，识得应须一解颜。薄有诗篇难免恨，既叨圭组岂能閒。四时佳卉徵瓶史，数点危峰指砚山。倚徙啸歌盆树侧，也同丘壑任跻攀。
戏拟吴宾客俨四时词皆故园所有北地独少者及之·其一
作者：张英
朝代：清
体裁：古风

垂柳映晴沙，清泉试蚤茶。野人带朝露，遗我幽兰花。兰花香度湘帘影，黄鹂唤处人初醒。
戏拟吴宾客俨四时词皆故园所有北地独少者及之·其三
作者：张英
朝代：清
体裁：古风

橘柚悬霜圃，历落殊堪数。风起满城香，桂花作秋雨。秋雨秋风试杖藜，芙蓉开遍石塘西。
戏拟吴宾客俨四时词皆故园所有北地独少者及之·其二
作者：张英
朝代：清
体裁：古风

杜鹃红𥰡𥰡，满院蕉阴绿。新笋夜来添，荷锄入深竹。深竹门前系钓船，为送鲥鱼第一鲜。
戏拟吴宾客俨四时词皆故园所有北地独少者及之·其四
作者：张英
朝代：清
体裁：古风

榾柮耐宵长，炉头煨芋香。窗白非关雪，梅花映草堂。草堂天竹当檐树，火齐珠光照缣素。
戏拟放翁四首·其一
作者：张英
朝代：清
体裁：七言律诗

陶令情怀亦爱庐，况兼碧巘绕清渠。细舂香稻珠难比，解箨新萌玉不如。帘外花枝留语鸟，水中山影衬游鱼。长吟高卧真成懒，乱叠鸣琴与素书。
戏拟放翁四首·其三
作者：张英
朝代：清
体裁：七言律诗

碧绕钓矶新涨色，绿侵书幌古苔班。阶前依柱多生竹，枕上推窗即见山。诗思斜阳高柳下，琴声流水古松间。茗香尽日无人到，自昔应无如此间。
戏拟放翁四首·其二
作者：张英
朝代：清
体裁：七言律诗

万叠青山一水横，宜来此地学躬耕。溪花尽向阶前转，云叶多从栋里生。粳稻年年观穫乐，子孙世世读书声。令威千载人间语，竹坞松坪尚有情。
戏拟放翁四首·其四
作者：张英
朝代：清
体裁：七言律诗

公麟旧迹久微茫，新压河流结草堂。紫翠山烟迷鸟道，碧空云影动溪光。閒中尽味琴书乐，蚤起贪闻草树香。莫道总无人迹到，樵歌归路意何长。
戚里
作者：张英
朝代：清
体裁：七言律诗

戚里歌钟旧赐楼，濯龙门上几经秋。玉鱼长伴衰杨老，石马空迷碧草愁。当日望云随帝子，百年食采列通侯。祇今零落残阳里，剩有红墙绕故丘。
所愿
作者：张英
朝代：清
体裁：五言律诗

称身轻絮葛，傍宅小园池。弄水度朝暮，看花纪岁时。破閒聊展卷，适意偶成诗。茗饵馀生足，鸣琴理钓丝。
扁舟
作者：张英
朝代：清
体裁：七言绝句

一水千松照落霞，晚风徐引钓丝斜。何人得似扁舟客，岸绕芙蓉万朵花。
扈从南苑蒙赐直庐饮馔恭纪二首·其一
作者：张英
朝代：清
体裁：七言律诗

侍从晨趋御苑东，直庐特赐傍行宫。顿忘野色风霜急，真觉皇仁覆载同。捲幔正逢明月满，摊书相对夜灯红。儒生何幸分帷幄，常在鸾旂豹尾中。
扈从南苑蒙赐直庐饮馔恭纪二首·其二
作者：张英
朝代：清
体裁：七言律诗

丹地年年愧素餐，躬承渥泽海天宽。侍朝每得分仙馔，扈跸还教领大官。赐粟恩光沾玉粒，调兰香气出金盘。每从退食公门后，覆餗常忧欲报难。
扈从至马兰口登长城二首·其一
作者：张英
朝代：清
体裁：五言律诗

戍楼临绝徼，何意得跻攀。纵目城南堡，惊心塞北山。云阴迷古堞，峰势逼萧关。战垒清时废，微茫草树间。
扈从至马兰口登长城二首·其二
作者：张英
朝代：清
体裁：五言律诗

帝治称无外，嬴秦始筑墉。高低绵众壑，掩映带群峰。万古风霜色，终朝虎豹踪。兴亡不在险，谩诩一丸封。
扈从谒孝陵恭纪
作者：张英
朝代：清
体裁：五言排律

鼎湖龙久去，冠剑托幽宫。地接东溟日，山藏大漠风。入云浮宝幄，跨涧落银虹。寝殿周庐绕，园林辇路通。关城花自发，温谷水常融。松栋思尧德，龙门颂禹功。千峰争侍跸，万岭俨呼嵩。典礼遵前制，经营殚圣衷。望陵回玉仗，瞻宇却花骢。宗伯陈牺象，祠官献稑穜。懿亲陪奠斝，故老恸遗弓。石马嘶何处，寒山夕照中。
扈跸南苑恭纪应制二首·其一
作者：张英
朝代：清
体裁：七言律诗

和风丽日象昭回，游豫欢呼动九垓。旌影过时千骑拥，钟声迎处六龙来。青郊地接滹沱迥，平野天连碣石开。圣主时巡因驻跸，侍臣欣得到蓬莱。
扈跸南苑恭纪应制二首·其二
作者：张英
朝代：清
体裁：七言律诗

川融山霭迓鸾舆，树里星罗尽直庐。万马踏云开御道，干官近日护宸居。平原旷衍初游猎，行殿深严尚说书。扈从属车蒙授简，抽毫作赋愧相如。
扈跸至法海寺瞻仰世祖皇帝御笔敬佛大字石碣奉敕恭纪
作者：张英
朝代：清
体裁：七言律诗

岩壑苍深佛寺宜，先皇曾驻翠云旗。鼎湖弓剑存遗迹，山殿松筠覆古碑。千载宸章看勒石，两朝家学重临池。圣心瞻眺停舆卫，指点香台下马时。
扈跸西山至南苑纪事诗四十首·其一
作者：张英
朝代：清
体裁：七言绝句

野色苍茫隔柳堤，名山多在帝城西。青郊缓引黄金勒，白马轻翻碧玉蹄。
扈跸西山至南苑纪事诗四十首·其七
作者：张英
朝代：清
体裁：七言绝句

萧萧野寺入云根，径转峰回始到门。石色溪声如太古，閒花幽草似仙源。
扈跸西山至南苑纪事诗四十首·其三
作者：张英
朝代：清
体裁：七言绝句

击壤歌衢乐自如，不教鸡犬避乘舆。山僧出定閒披衲，野老来看勌倚锄。
扈跸西山至南苑纪事诗四十首·其三十
作者：张英
朝代：清
体裁：七言绝句

落照西山猎骑催，长风驾雨自东来。玉鞭动处云随马，十里离宫顷刻回。
扈跸西山至南苑纪事诗四十首·其三十一
作者：张英
朝代：清
体裁：七言绝句

宫使频看驿骑催，遥从长乐问安回。宝弓亲射林中鹿，为进慈宁御馔来。
扈跸西山至南苑纪事诗四十首·其三十七
作者：张英
朝代：清
体裁：七言绝句

六辔学调天厩马，一鞭遥傍属车尘。惭无羽猎长杨笔，为写军容奉紫宸。
扈跸西山至南苑纪事诗四十首·其三十三
作者：张英
朝代：清
体裁：七言绝句

殿角钟鸣佛寺幽，重来金地几经秋。薰风两度过兰若，总是君恩许赐游。
扈跸西山至南苑纪事诗四十首·其三十九
作者：张英
朝代：清
体裁：七言绝句

别殿长廊映绿苔，槐铺深院晚蝉来。君恩常恐疲驱策，诏许行宫待猎回。
扈跸西山至南苑纪事诗四十首·其三十二
作者：张英
朝代：清
体裁：七言绝句

昔扈行宫入讲筵，陈诗献赋绿槐边。今看黼座牙签处，得奉恩波已六年。
扈跸西山至南苑纪事诗四十首·其三十五
作者：张英
朝代：清
体裁：七言绝句

横空十里阵如云，御盖飘摇指六军。喜见驺虞王泽盛，马前麋鹿自成群。
扈跸西山至南苑纪事诗四十首·其三十八
作者：张英
朝代：清
体裁：七言绝句

敢言托乘比枚皋，驽钝无能逐綵旄。驻马松间频赐问，恩深时荷圣衷劳。
扈跸西山至南苑纪事诗四十首·其三十六
作者：张英
朝代：清
体裁：七言绝句

偶临曲水玩沦漪，宛转溪流碧草湄。隔岸游鳞随手得，英风汉武射蛟时。
扈跸西山至南苑纪事诗四十首·其三十四
作者：张英
朝代：清
体裁：七言绝句

灵境招提御柳边，紫金炉制本天然。细看翡翠龙纹里，犹记先皇铸鼎年。
扈跸西山至南苑纪事诗四十首·其九
作者：张英
朝代：清
体裁：七言绝句

干云秀色比祗林，斑驳莓苔岁月深。嘉树幸邀天子顾，教依玉几咏清阴。
扈跸西山至南苑纪事诗四十首·其二
作者：张英
朝代：清
体裁：七言绝句

遥望飞尘一线轻，平郊历历引双旌。皇情最爱田畴好，万骑传呼逐队行。
扈跸西山至南苑纪事诗四十首·其二十
作者：张英
朝代：清
体裁：七言绝句

灵境无如潭柘杳，幽栖真见古瞿昙。惭无济胜登临具，咫尺名山不易探。
扈跸西山至南苑纪事诗四十首·其二十一
作者：张英
朝代：清
体裁：七言绝句

岩壑纡回入渺茫，鸟啼花落总天香。浑河西畔山逾秀，福地珠林纪晋唐。
扈跸西山至南苑纪事诗四十首·其二十七
作者：张英
朝代：清
体裁：七言绝句

豹尾龙骧若布棋，放麛传语六军知。书生新扈长杨猎，亲见皇仁解网时。
扈跸西山至南苑纪事诗四十首·其二十三
作者：张英
朝代：清
体裁：七言绝句

深山民俗自羲皇，妇子提携辇路傍。岂是房陵朱仲李，也同芹曝献君王。
扈跸西山至南苑纪事诗四十首·其二十九
作者：张英
朝代：清
体裁：七言绝句

上林回绕是清渠，北渡平桥映碧虚。圣泽常同灵沼乐，柳风生处看游鱼。
扈跸西山至南苑纪事诗四十首·其二十二
作者：张英
朝代：清
体裁：七言绝句

翠竹烟梢碧玉姿，傍崖临水绿差池。皇心珍重凌霜节，题作筼筜第一枝。
扈跸西山至南苑纪事诗四十首·其二十五
作者：张英
朝代：清
体裁：七言绝句

天闲晚向柳阴开，铁驷花骢尽上材。牵向御前都记忆，何年贡自渥洼来。
扈跸西山至南苑纪事诗四十首·其二十八
作者：张英
朝代：清
体裁：七言绝句

聪慧天潢少有名，九龄初入御围行。自乘果下随龙驭，万骑丛中学射生。
扈跸西山至南苑纪事诗四十首·其二十六
作者：张英
朝代：清
体裁：七言绝句

凉风习习捲龙旂，碧草丛中兽正肥。亲挽雕弓频射得，千声虎拜颂天威。
扈跸西山至南苑纪事诗四十首·其二十四
作者：张英
朝代：清
体裁：七言绝句

宝翰偏宜洞壑藏，山光云影入天章。一经洗笔溪头水，清涧常流御墨香。
扈跸西山至南苑纪事诗四十首·其五
作者：张英
朝代：清
体裁：七言绝句

古潭石碣藓痕斑，常迓銮舆到碧山。只为蛟龙留窟宅，能将霖雨遍人间。
扈跸西山至南苑纪事诗四十首·其八
作者：张英
朝代：清
体裁：七言绝句

阴崖尽日掩芳丛，退谷亭幽曲径通。单骑不教传警跸，山泉声绕玉花骢。
扈跸西山至南苑纪事诗四十首·其六
作者：张英
朝代：清
体裁：七言绝句

盘纡峻岭白云封，今日新看幸六龙。指顾河山襟带里，鸾旂遥驻最高峰。
扈跸西山至南苑纪事诗四十首·其十
作者：张英
朝代：清
体裁：七言绝句

霁颜不觉堂廉远，轸念恒如父子亲。马首备闻天语切，本朝家法重臣邻。
扈跸西山至南苑纪事诗四十首·其十一
作者：张英
朝代：清
体裁：七言绝句

激湍书就字如椽，笔底萧萧响涧泉。莫讶小臣还气索，涂鸦敢向墨池前。
扈跸西山至南苑纪事诗四十首·其十七
作者：张英
朝代：清
体裁：七言绝句

古洞嶙峋飞阁绕，侍臣登蹑藉垂藤。鸣銮偶憩青莲社，敝衲常怜白发僧。
扈跸西山至南苑纪事诗四十首·其十三
作者：张英
朝代：清
体裁：七言绝句

骅骝岂独羡腾骧，德冠金台选骏场。试落雕鞍浑不觉，始知天骥重调良。
扈跸西山至南苑纪事诗四十首·其十九
作者：张英
朝代：清
体裁：七言绝句

凭虚高阁俯松端，千顷平畴入望宽。山色自青云自白，河流苍莽古桑乾。
扈跸西山至南苑纪事诗四十首·其十二
作者：张英
朝代：清
体裁：七言绝句

满地松阴碧涧流，昔年曾宿寺西楼。书生仍是看山客，得扈君王万乘游。
扈跸西山至南苑纪事诗四十首·其十五
作者：张英
朝代：清
体裁：七言绝句

御书苍劲迥无俦，悬向千峰最上头。奎曜常同云汉丽，日华高映海天秋。
扈跸西山至南苑纪事诗四十首·其十八
作者：张英
朝代：清
体裁：七言绝句

揽胜歌风同过沛，时巡观俗陋横汾。千村蔀屋瞻龙气，万幕平郊散马群。
扈跸西山至南苑纪事诗四十首·其十六
作者：张英
朝代：清
体裁：七言绝句

空濛云气生虚壁，远近岚光入小亭。几度凭阑看不厌，山容野色总青冥。
扈跸西山至南苑纪事诗四十首·其十四
作者：张英
朝代：清
体裁：七言绝句

圣主寻幽载笔随，常披苍藓看残碑。几年翠辇曾游处，犹记山亭壁上诗。
扈跸西山至南苑纪事诗四十首·其四
作者：张英
朝代：清
体裁：七言绝句

四民独苦是耘耔，君相同心轸念时。不待豳风歌七月，圣人亲制悯农诗。
扈跸西山至南苑纪事诗四十首·其四十
作者：张英
朝代：清
体裁：七言绝句

天浆饱饫牙盘美，仙馔常分玉箸偏。此日猎回还拜赐，恩教稚子共烹鲜。
扬州左太守赠鹤二只以笼置舟中载归
作者：张英
朝代：清
体裁：七言绝句

䢴水东归兴邈然，故人相赠缟衣仙。扁舟夜泊空江水，自起提灯照鹤眠。
投座师大宗伯真定梁公二十韵
作者：张英
朝代：清
体裁：五言排律

仰止宗工久，熙朝盛羽仪。文昌符象纬，海岳毓灵奇。日下金茎露，云中玉树枝。廿年辉紫极，双璧映彤墀。尹陟诚无愧，机云俨在斯。壮猷元老藉，邦代重臣资。经画安桑土，勋名勒鼎碑。五兵彰赫濯，九域际雍熙。汉室修文教，虞廷命伯夷。帝心爰简在，群议洽畴咨。肃穆凝天祉，寅清格地祇。弓旌诚重典，衡鉴藉无私。骐骥登台日，珊瑚出海时。抡才皆素士，报国有鸿词。自顾盐车质，深惭伯乐知。公门容作树，鄙念正倾葵。遽返东山驾，长衔北海卮。图书谐夙愿，山水惬幽期。立雪思清论，扶风想绛帷。中朝司马重，难久卧东篱。
抱膝
作者：张英
朝代：清
体裁：五言律诗

廊庑经行迮，堂坳抱膝宜。枝头红点缀，帘外绿参差。敝簏堆千卷，閒花接四时。清吟耽陆子，犹足比东篱。
抱膝
作者：张英
朝代：清
体裁：五言律诗

抱膝扁舟上，天光接水云。芙蕖清照里，明镜对湘君。逸兴看鱼乐，閒情入鹭群。不知霄壤内，何处著尘氛。
拟古四时别词十二首·其一
作者：张英
朝代：清
体裁：七言绝句

离愁最是怯春寒，南浦冰棱去路难。梦到梅花旧书屋，篷窗一夜雪漫漫。
拟古四时别词十二首·其七
作者：张英
朝代：清
体裁：七言绝句

曾当七夕赋新诗，吟向双星敛拜时。此际莫教重记忆，恐惊秋色入蛾眉。
拟古四时别词十二首·其三
作者：张英
朝代：清
体裁：七言绝句

黄莺啼过海棠红，粉蝶双穿勺药丛。君似柳丝垂旧树，我如飞絮入东风。
拟古四时别词十二首·其九
作者：张英
朝代：清
体裁：七言绝句

暮潮声里渡钱塘，越水吴山路转长。前日书中曾有约，误教屈指到重阳。
拟古四时别词十二首·其二
作者：张英
朝代：清
体裁：七言绝句

门掩春融石径斜，主人何事逐天涯。暖风昨夜霏微雨，开遍墙头山杏花。
拟古四时别词十二首·其五
作者：张英
朝代：清
体裁：七言绝句

白葛衣单受好风，清阴山路入双桐。窗间无意摇团扇，吹落榴花满地红。
拟古四时别词十二首·其八
作者：张英
朝代：清
体裁：七言绝句

露下空庭试薄寒，桂香深夜倚阑干。一般秋月圆如镜，独向山阴水阁看。
拟古四时别词十二首·其六
作者：张英
朝代：清
体裁：七言绝句

荷叶荷花覆几层，苦心莲子恨难胜。漫疑六月全无暑，小阁匡床簟似冰。
拟古四时别词十二首·其十
作者：张英
朝代：清
体裁：七言绝句

人在西泠黄叶飞，开箱重叠去时衣。经秋客子无消息，谁识天涯归未归。
拟古四时别词十二首·其十一
作者：张英
朝代：清
体裁：七言绝句

一夜河流冻未开，客心何事苦裴回。多情雪片如相约，又向兰陵道上来。
拟古四时别词十二首·其十二
作者：张英
朝代：清
体裁：七言绝句

听我清商苦调歌，四时花信付烟波。漫将诗写离人恨，诗思争如别思多。
拟古四时别词十二首·其四
作者：张英
朝代：清
体裁：七言绝句

雨过园林绿映眉，几枝新笋出阳陂。青梅渐长樱桃熟，稚子牵来初摘时。
拟古田家诗
作者：张英
朝代：清

柴门拥溪水，溪响无朝昏。农夫荷锄倦，独倚秋树根。顾我田畴好，念我桑麻繁。脉脉不能语，感兹风雨恩。风雨岁时熟，古俗今犹存。遥指烟生处，亲戚满前村。稚子驱鸡犬，夜来忘闭门。何以酬清时，努力从田园。昔爱诵《豳风》，亦常歌《小雅》。桑柘栖鸡豚，结庐在中野。春菑方扶犁，秋禾倏盈把。野老乐时和，高枕瓜棚下。田家老瓦盆，新醪月中泻。击鼓赛先农，调瑟娱方社。何必桃花源，此境足潇洒。风尘久误人，我岂悠悠者。新晴土膏动，原上春草生。陂塘引涧壑，活活春水鸣。桑阴悦好鸟，布谷时一声。夜来饱饭牛，朝来从耦耕。耦耕一畦毕，淡泊心无营。偶然召邻叟，索取壶觞倾。高谈视天壤，把酒欢平生。面无忧喜色，胸无宠辱情。始知于陵子，灌园逃公卿。
拟古田家诗六首·其一
作者：张英
朝代：清
体裁：古风

柴门拥溪水，溪响无朝昏。农夫荷锄倦，独倚秋树根。顾我田畴好，念我桑麻繁。脉脉不能语，感兹风雨恩。风雨岁时熟，古俗今犹存。遥指烟生处，亲戚满前村。稚子驱鸡犬，夜来忘闭门。何以酬清时，努力从田园。
拟古田家诗六首·其三
作者：张英
朝代：清
体裁：古风

短衣农家儿，少小习耘耔。鸠鸣杏花白，偕举西畴趾。三春风雨中，九秋霜露里。妇馌复男耕，举室无停晷。夏耨良苦辛，亭午日华紫。背方炙骄阳，足且濡浊水。我来陇亩间，慨叹不能止。熟知土物艰，焉敢厌糠秕。聊用作短章，庶以诫淫侈。
拟古田家诗六首·其二
作者：张英
朝代：清
体裁：古风

溪流何涓涓，山色复苍苍。溪山秋后好，农夫秋后忙。鸡寒不能啼，主人立严霜。驱牛向烟雾，稚子牵衣裳。阿妇亦蚤起，饥儿啼在床。携筐馌南陌，回听煎中肠。岂不惜劳苦，遗业未敢荒。古人亦有训，力田以为良。
拟古田家诗六首·其五
作者：张英
朝代：清
体裁：古风

昔爱诵豳风，亦常歌小雅。桑柘栖鸡豚，结庐在中野。春菑方扶犁，秋禾倏盈把。野老乐时和，高枕瓜棚下。田家老瓦盆，新醪月中泻。击鼓赛先农，调瑟娱方社。何必桃花源，此境足潇洒。风尘久误人，我岂悠悠者。愧无风人笔，爱此不能写。
拟古田家诗六首·其六
作者：张英
朝代：清
体裁：古风

力微不能耕，鄙性复好农。欲自营十亩，课仆春山中。秧针出新水，䆉稏吹香风。彼驱黄犊往，我荷青笠从。虽不执劳勚，风雨愿与同。秉穗遗自拾，黄粱熟自舂。饱食复行歌，举手酬天公。庶几对盘餐，坦然无愧容。
拟古田家诗六首·其四
作者：张英
朝代：清
体裁：古风

我有湖畔田，沙垆非沃壤。霏霏微雨中，犹闻桔槔响。径僻饶松杉，地淤足菰蒋。柴门接沙尾，春水嘉鱼上。处处鸣渔榔，家家泛兰浆。蚤禾常薄收，晚禾亦丰穰。更有隔湖山，湖光漾秋爽。我欲谢浮名，腰镰此长往。
拟古诗五首 其一 陶渊明田园
作者：张英
朝代：清
体裁：古风

谋生固有道，委情在耕凿。但勤四体力，勿嫌岁收薄。策杖看良苗，吹香如杜若。好风动平畴，垄间自舒约。岂惟儿女餐，浊醪还可酌。同生大化中，遗粒畀田雀。俛仰弄琴书，信无逾兹乐。
拟古诗五首 其三 左太冲招隐
作者：张英
朝代：清
体裁：古风

千岩一径入，脩竹隐精庐。柴门尽日掩，中有幽人居。好鸟落翠岑，文鳞戏清渠。啸傲弄朱弦，坐起携琴书。天风鼓长松，庭际鸣笙竽。愿言招邛友，此境常自如。往师沮溺贤，春田良可锄。
拟古诗五首 其二 谢康乐游山
作者：张英
朝代：清
体裁：古风

将游浮渡山，言登细石岭。白云冒崇冈，湖天落峰影。沿缘岩壑间，阴晴变俄顷。乔柯散幽籁，曲洞邈深靓。苔滑屐难置，岩深烛须炳。天窗过云疾，石窦飞泉冷。倘许结茅茨，尘滓可长屏。
拟古诗五首 其五 阮嗣宗咏怀
作者：张英
朝代：清
体裁：古风

士生各有志，不乐居烦嚣。敢言隐者贵，但觉举世劳。醯鸡视群动，螺裸卑二豪。楚楚笑蜉蝣，切切憎寒号。楛菀等一辙，欣戚随所遭。蓬首本非涴，衣虱频自搔。鸾凰意高翥，斥鴳空啾嘈。
拟古诗五首 其四 郭景纯游仙
作者：张英
朝代：清
体裁：古风

屏迹尘壒表，置心羲农前。振衣跻崇冈，濯足临长川。饥食青精饭，渴饮丹砂泉。胎息鹤登树，抱珠龙在渊。启户焚清香，绛霄延偓佺。还丹得至诀，餐玉有秘诠。翘首芙蓉城，驾鹤凌紫烟。
拟放翁閒中富贵
作者：张英
朝代：清
体裁：七言律诗

酣眠饱食任从容，忧患危疑百不逢。曲径萧疏穿万竹，小楼苍翠压千峰。蜂喧桃李衡门暖，鹭宿芙渠镜水溶。散发浩歌天壤内，端知不爱酒泉封。
拟欧阳永叔归田四时乐即用原韵
作者：张英
朝代：清
体裁：古风

东风随意生春草，野棠一径柴门小。节序才过三月三，荠菜羹香朝饭饱。三篙水绿陂塘宽，一犁雨足田畴好。野夫自爱袷衣轻，倚树临流听时鸟。田家此乐几人知，更复几人乞身蚤。愿言珍重芰荷裳，期向渔樵觅终老。
拟王右丞田园诗十首·其一
作者：张英
朝代：清
体裁：六言诗

白祫轻衫策杖，柳阴十里新铺。幽径一声黄鸟，何羡舆前八驺。
拟王右丞田园诗十首·其七
作者：张英
朝代：清
体裁：六言诗

瓜蔓寒侵篱落，豆花秋满阶除。留客山厨晚饭，起来自剪新蔬。
拟王右丞田园诗十首·其三
作者：张英
朝代：清
体裁：六言诗

深苑重帘小阁，枝压梅花万重。户外久无人迹，读书煨芋三冬。
拟王右丞田园诗十首·其九
作者：张英
朝代：清
体裁：六言诗

比舍家家竹径，肩舆日日松阴。寄语风流贺监，惟输头白抽簪。
拟王右丞田园诗十首·其二
作者：张英
朝代：清
体裁：六言诗

垂地柳丝千尺，翻风裛露轻盈。中有柴门隐约，日高惟听舂声。
拟王右丞田园诗十首·其五
作者：张英
朝代：清
体裁：六言诗

三间五间茅屋，千山万山落霞。欲觅先生何处，小桥流水桃花。
拟王右丞田园诗十首·其八
作者：张英
朝代：清
体裁：六言诗

别业新题学圃，园翁自署山癯。稚子扶舆捧杖，奚僮挈榼提壶。
拟王右丞田园诗十首·其六
作者：张英
朝代：清
体裁：六言诗

漫道平泉金谷，山人绝世繁华。朝露晴光勺药，晚烟明月梨花。
拟王右丞田园诗十首·其十
作者：张英
朝代：清
体裁：六言诗

倦后清泉煮茗，睡起罗衣御风。竹榻蕙兰香里，水亭菡萏波中。
拟王右丞田园诗十首·其四
作者：张英
朝代：清
体裁：六言诗

梅子风光将近，樱桃时节初过。碧爱上林玉箨，净怜出水钱荷。
挂剑台
作者：张英
朝代：清
体裁：七言律诗

延陵遗迹到于今，指顾犹堪感客襟。风起白蘋吹剑草，雨滋苍藓没碑阴。长虹不散千年气，秋水长悬一片心。翻覆人间等闲事，因君高义起愁吟。
挽左橘亭
作者：张英
朝代：清
体裁：七言律诗

才华蚤与太冲俦，束发论交已白头。青史鸿名留大谏，谢家群从本英流。书来故国椒浆远，草掩荒庭橘树秋。最是皋比心独苦，蓼莪诗罢泣从游。
挽陜西提督陈忠悯公
作者：张英
朝代：清
体裁：古风

观德殿西曾侍立，蜀中虎将双趋入。眉宇英风动阙庭，雕弓万石时无匹。内殿承恩锡宴频，史臣当陛记温纶。御筵屡赐金盘食，天语琅琅感侍臣。陈公作镇古灵州，持旄建节当新秋。是时海内方宴然，风清铃阁闲兜鍪。逆氛涨天西南起，剑门阻绝连湘水。秦陇岷洮藉重臣，惟公忠勇堪凭委。志歼群盗靖西陲，不教花马作潢池。方看小丑投戈日，恰待游魂入釜时。志酬马革悲何蹙，星沈虎帐惊栖鵩。军中痛悼舞阴侯，举朝感叹来君叔。可怜百战垂成功，血洒灵武多悲风。天子当宁动颜色，易名赐爵恩数隆。愿得忠魂抚长剑，一埽西南欃枪空。
掩关
作者：张英
朝代：清
体裁：五言律诗

寒花抱幽质，共此卷书间。黯澹深炉火，陂陀小研山。难将双璧价，换取寸心閒。老去无多愿，焚香昼掩关。
搆南轩成
作者：张英
朝代：清
体裁：七言律诗

学圃斋南曲曲廊，新营土屋燕泥香。秋帘滴翠围湘竹，春槛秾华压海棠。幽草尽教侵仄径，高槐恰与受斜阳。河亭水榭犹嫌热，输与清阴此地凉。
放归二首·其一
作者：张英
朝代：清
体裁：七言律诗

衣上空沾京洛尘，闭门犹许作閒人。旧栽松竹惊心看，久别琴书到眼新。花事芳菲看渐晚，莺声圆滑听才真。翻怜蓟北多羁旅，输却江南一度春。
放归二首·其二
作者：张英
朝代：清
体裁：七言律诗

莫叹寻春归较迟，风光正值夏初时。细翻藻荇收鱼子，牢护樱桃恼雀儿。穿破间阶容碧笋，叫残清梦任黄鹂。垂檐梅子离离绿，忆杀去年花满枝。
放歌
作者：张英
朝代：清
体裁：古风

月饭不尽米四斗，月饭不尽钱一缗。思我于世亦易足，胡为竭蹶仇此身。高牙大纛聚忧患，长镵短锸良苦辛。同为鼎鼎百年客，锱铢较量忧乐均。瞿塘如马不可渡，太行九折摧车轮。若比世情犹坦途，说与应须愁杀人。薄薄山田傥收穫，青刍白粲糟床新。鸡豚保社少机事，酒酣同作尧天民。满路松花不须买，莫负黄莺紫燕晨。
放翁于盛暑作夏白纻词二首今夏酷热因次其韵·其二
作者：张英
朝代：清
体裁：古风

小亭素壁无纤尘，蚤起未见樵苏人。碧荷亭亭立秋水，华清晓浴杨太真。啜茗摊书晨且夕，阴晴众壑分颜色。珠帘乍捲斜阳沈，岭月团团飞白璧。
放翁有马上时看担上花之句赋其意
作者：张英
朝代：清
体裁：七言律诗

斸自花畦破绿苔，老翁家本住丰台。担头声唤春风起，郭外人冲晓露来。未觉色香经宿减，乍惊红紫一篮开。道傍有客垂鞭立，叹息乡园没草莱。
放衙
作者：张英
朝代：清
体裁：七言律诗

放衙差蚤意飞扬，拍马归来底事忙。红蓼暗随秋雨发，绿槐初转午阴凉。閒眠旧榻堆书满，近隔疏帘焙药香。何必松风筠露下，高怀方许遂清狂。
放鹤亭
作者：张英
朝代：清
体裁：五言律诗

已过云龙麓，还登放鹤亭。高踪徒寂寂，清唳亦冥冥。一派河光白，千畦麦秀青。仙禽渺何处，烟际指南汀。
故乡漕艘至有以鸲鹆见遗者
作者：张英
朝代：清
体裁：七言律诗

小草幽花雨后青，携来鸲鹆挂閒庭。身随雀舫家何远，啭似莺簧舌本轻。唤起晓天窗渐白，叫残停午梦初醒。不须更学人言语，唇吻雌黄久厌听。
新从溪外购得南庄
作者：张英
朝代：清
体裁：五言律诗

旧来游憩地，隔水得幽峦。谷口看逾曲，岚光望转宽。送迎双涧绕，奔绎众峰攒。好种松千挺，青山梦可安。
新春入山
作者：张英
朝代：清
体裁：七言绝句

野田黄雀啄柴篱，节近青阳草色知。人到小亭耽徙倚，梅花昨夜放南枝。
新月
作者：张英
朝代：清
体裁：七言绝句

一湾初月影纤纤，清浅馀光照短檐。天上玉钩閒处著，新凉正下水晶帘。
新秋
作者：张英
朝代：清
体裁：古风

昨夕雷雨过，郊原何青青。新蔬三两畦，濯秀当我庭。日澹云影薄，飞虫隔疏𣠄。枕前茗碗净，手中纨扇停。身心两閒适，午梦微凉醒。
新秋由高梁桥历西山诸刹宿碧云寺八首·其一
作者：张英
朝代：清
体裁：五言律诗

夙约偏微雨，冲泥出郭行。蹄痕山路浅，野水石桥平。几处村围寺，千株柳抱城。垂鞭禾黍外，今日听秋声。
新秋由高梁桥历西山诸刹宿碧云寺八首·其七
作者：张英
朝代：清
体裁：五言律诗

苍松千百树，一树一徘徊。常护香台老，曾迎翠辇来。高枝藏鸟鼠，薄暮走风雷。未受秦封后，犹能避劫灰。
新秋由高梁桥历西山诸刹宿碧云寺八首·其三
作者：张英
朝代：清
体裁：五言律诗

金谷遗园在，居人识故侯。雨淋将断壁，水照半颓楼。柳色围黄犊，荷香付白鸥。可怜摇落处，閒却一年秋。
新秋由高梁桥历西山诸刹宿碧云寺八首·其二
作者：张英
朝代：清
体裁：五言律诗

似向江南路，菰蒲野市连。乱流侵古道，小雨爱秋田。云白山腰寺，风鸣树杪泉。最宜人迹少，石径绿阴偏。
新秋由高梁桥历西山诸刹宿碧云寺八首·其五
作者：张英
朝代：清
体裁：五言律诗

幽敞香山路，高亭占翠微。野如秋水净，山似乱云飞。远色堪凭槛，空青欲上衣。却思奇绝处，月满雪初霏。
新秋由高梁桥历西山诸刹宿碧云寺八首·其八
作者：张英
朝代：清
体裁：五言律诗

佛阁悬镫处，清吟拥薄衾。来从微雨后，卧向白云深。石榻山中梦，晨钟世外心。京华有閒客，两宿此香林。
新秋由高梁桥历西山诸刹宿碧云寺八首·其六
作者：张英
朝代：清
体裁：五言律诗

无数前朝寺，林皋逐处逢。闭门深护藓，高阁俯看松。绮缀喧巢雀，幡幢隐绣龙。殿台宫瓦色，烟际碧芙蓉。
新秋由高梁桥历西山诸刹宿碧云寺八首·其四
作者：张英
朝代：清
体裁：五言律诗

诸天华藏里，古佛绣幢中。金碧穷民力，神灵役鬼工。入云看石碣，尽日听松风。不信香林外，犹传兜率宫。
新营阳和坊宅
作者：张英
朝代：清
体裁：七言律诗

新结幽居瞰碧塘，绿杨深处水芝香。烟霞漫拟期仙磴，竹石聊同履道坊。南郭花村连绮陌，西山翠巘入斜阳。扁舟更泊芙蓉岸，稳置渔竿与笔床。
方四松先生题远峰亭长歌和之
作者：张英
朝代：清
体裁：古风

小园种竹已十年，覆墙才见生寒烟。十竿五竿近窗户，筠粉初落青可怜。更喜奇峰向茅屋，朝似烟鬟夕如沐。问人知是江南山，九点芙蓉杳霭间。客子经年远行役，三径无人苔藓斑。归来重启竹间户，咫尺家山同陟岵。尚开临砌旧时花，花下心酸泪如雨。鉴湖先生诗绝伦，青莲居士今骚人。嚣尘不厌城隅道，剥啄来问松与筠。指点青峰出林际，梧桐叶密山光细。凉风飒飒从南来，坐客添衣纸窗闭。等闲落笔成浩歌，长句短句奇思多。书向吴绡与蜀纸，顿看素壁烟岚起。亭中一幅蚤秋诗，亭外千重暮山紫。同将黛色摩青苍，不独江云看九子。
方壶二首·其一
作者：张英
朝代：清
体裁：七言律诗

方壶事隔海云东，剩有人间鹤发翁。芒屩任沾兰蕙露，蒲帆徐漾芰荷风。穿云一涧来天上，照水千峰落镜中。稳闭桃源溪口路，莫将渔子姓名通。
方壶二首·其二
作者：张英
朝代：清
体裁：七言律诗

曳杖行歌野水滨，耕云亭草绿初匀。花开恰似新来客，松老真如古逸民。栩栩蝶犹迷宿露，翩翩鹤亦动香尘。佗时画取田家乐，一幅河阳未足真。
方舒来自姑熟相访山中
作者：张英
朝代：清
体裁：古风

蚤春山峭寒，林花犹寂寂。故人枉轩车，十载面惊觌。束发友方子，疑义资讲析。文章有矩矱，名场蚤陵轹。拔帜常先登，气酣万人敌。至今盻烟霄，长鸣骥伏枥。一官寄江干，六经为启迪。年年邱垄思，不畏江帆逖。抚摩原上松，絮醪必亲沥。感慨念先畴，高谈常楚激。酌酒语故人，古义重捧檄。努力骋九衢，漆发欣未晰。况有三株树，照乘光的烁。
施愚山赠敬亭绿雪茶奉答
作者：张英
朝代：清
体裁：古风

春雨江南山，敬亭本幽绝。摘来烟鬟中，佳荈名绿雪。故人劳见遗，莺花晚春节。香如兰露滋，色比清泉冽。瀹向晴窗下，恐为尘滓亵。细啜咏新诗，风味谁能别。
日暮看溪上芙蓉
作者：张英
朝代：清
体裁：五言律诗

夕阳泛溪水，晚色上芙蓉。倩女临妆镜，烟鬟倚暮松。江湖秋色好，娟净若为容。为尔关情久，淹留待晚钟。
日长
作者：张英
朝代：清
体裁：七言律诗

日长睡足午阴斜，犹喜经旬蚤放衙。客到常听江北语，帘开初见岭南花。琴涵古澹平沙操，瓯送清芬顾渚茶。亲故儿童纷满眼，何妨垂老客为家。
昔人云人生惟寒食重九不可虚度
作者：张英
朝代：清
体裁：古风

古人珍节物，佳时数重九。况我居山中，萧然若园叟。甘菊吐芳华，纵横被畦亩。枫桕杂丹黄，锦绣冒陵阜。双屐登云冈，一榻对松牖。村醪泻秋露，霜螯亦在手。肯教东篱花，千秋归五柳。
春半
作者：张英
朝代：清
体裁：七言律诗

太液冰开绿渐匀，杏烟轻笼帝城春。燕来絮语如归客，花落愁怀似别人。乡梦有时吟短句，游踪无地蹋香尘。祗今松岭樵歌路，回望邻家木笔新。
春半
作者：张英
朝代：清
体裁：七言律诗

春半江南烂漫时，朔风吹雪点须眉。白杨几树鸦空绕，翠麦千畦雉尚饥。芳草不牵池上梦，寒梅难寄陇头枝。五侯温室花争放，未送青青到柳丝。
春山八咏同羹湖作 其一 岭上云
作者：张英
朝代：清
体裁：七言律诗

触石排空总异姿，轻阴欲渡绿溪迟。閒看舒卷为霖日，多在徘徊出岫时。峰顶乍携双袖满，窗间潜润七弦知。一从糺缦歌成后，常与山家护竹篱。
春山八咏同羹湖作 其七 松上鹤
作者：张英
朝代：清
体裁：七言律诗

翩翩雪羽九皋禽，只合栖迟托茂林。风劲乍闻松籁起，梦醒犹忆海云深。关情蓬岛当年事，回首樊笼此日心。寄语烟霞旧俦侣，乘轩可似碧山岑。
春山八咏同羹湖作 其三 溪上路
作者：张英
朝代：清
体裁：七言律诗

山深溪径自萦回，地僻人稀长绿苔。春陇草生黄犊过，秋篱花发白衣来。偶添略彴前村近，閒倚孤筇野客陪。尽日总无车马到，往还麋鹿莫惊猜。
春山八咏同羹湖作 其二 原上村
作者：张英
朝代：清
体裁：七言律诗

几家砧杵隔寒原，一幅林峦对小轩。绿树阴中闻水碓，夕阳多处见柴门。岚光常借炊烟色，山径新添墅烧痕。昨日邻翁归较晚，犬声如豹月黄昏。
春山八咏同羹湖作 其五 池上梅
作者：张英
朝代：清
体裁：七言律诗

无数琼英点旧柯，寒心相对欲如何。高标自具神仙骨，瘦影偏临清浅波。山鸟蹋枝栖雪冷，文鱼吹浪唼花多。放翁饶有关情句，一度尊前一浩歌。
春山八咏同羹湖作 其八 陌上花
作者：张英
朝代：清
体裁：七言律诗

蹋歌南陌近清明，短后新裁白纻轻。旧过溪桥曾识路，许多红紫不知名。横侵屐齿骚人趣，斜插钗头少妇情。社饮醉眠随处好，只愁风雨杜鹃声。
春山八咏同羹湖作 其六 岩上竹
作者：张英
朝代：清
体裁：七言律诗

丛棘何堪翳此君，剪除疏凿不辞勤。筼筜静洗千竿翠，岩谷新添一片云。细路远从山麓绕，浓阴近傍石泉分。还期小搆茅亭看，解箨香风静里闻。
春山八咏同羹湖作 其四 石上泉
作者：张英
朝代：清
体裁：七言律诗

层岩飞瀑日潺湲，紫藓青蒲不记年。自作雪霜幽壑里，时闻琴筑小窗前。影穿密树千珠散，潭聚游鱼一镜圆。不独浮杯兼酿酒，濯缨知向此中偏。
春山用阮亭韵三首·其一
作者：张英
朝代：清
体裁：五言律诗

霏微残夜雨，山路不成泥。旧燕寻巢入，幽禽选树啼。秧随春水绿，花向夕阳低。溪上堪行乐，心情付杖藜。
春山用阮亭韵三首·其三
作者：张英
朝代：清
体裁：五言律诗

荷锄临涧谷，閒洗种花泥。陇雉冲人过，溪禽照影啼。雨催菘甲满，风约麦痕低。童子呼朝饭，新香出糁藜。
春山用阮亭韵三首·其二
作者：张英
朝代：清
体裁：五言律诗

鹿砦深藏屋，牛涔浅印泥。草花双蝶绕，溪树乱莺啼。杨柳吹绵嫩，樱桃结子低。老夫犹健在，閒与荷青藜。
春归日舟中三首·其一
作者：张英
朝代：清
体裁：古风

柳花逐东风，同向春归处。今年许乞身，独惜春光暮。绯桃折一枝，青瓷晓含露。沙岸草花间，燕子飞无数。牙樯动笙管，兰桡入鸥鹭。自爇一垆香，絪缊短窗聚。自煮一瓯茶，耳畔松声度。夷旷抒天真，冲恬得吾素。间持枣与栗，欢哗饵童孺。怅望故山下，乱花照樊圃。我方寻春来，归途值春去。惟期樱笋时，放艇江淮路。
春归日舟中三首·其三
作者：张英
朝代：清
体裁：古风

我欲营山亭，众卉列芳茜。每逢春日归，折简致群彦。芳辰为良媒，园蔬作清宴。当阶草不除，绕户溪常溅。结幄资藤阴，铺茵藉花片。俛视文鳞游，仰听黄鹂啭。探香投蝶群，翩游狎梁燕。醉以木瘿杯，饫以青精饭。偕作送春诗，续入幽栖传。如此三十年，身名复何羡。为我语阳春，岁当肃宾饯。
春归日舟中三首·其二
作者：张英
朝代：清
体裁：古风

我昔游吴门，送春千人石。是日倾城出，壶觞罗绮陌。花市踯躅红，蚕苑桑条碧。画舫捲帘帷，春衣换絺绤。池边架月楼，士女纷布席。喧阗虎邱路，歌管竟晨夕。一曲春归词，声共啼鹃惜。冶游良可嗤，簪履憎狼藉。惟有惜春心，令人重紬绎。
春归日舟中三首放翁于盛暑作夏白纻词二首今夏酷热因次其韵·其一
作者：张英
朝代：清
体裁：古风

澄潭荇藻如浮空，柳丝摇曳生微风。湘竹为帘柏为榻，横陈碧玉芙蕖中。葛衣新试冰线缕，团扇停挥坐忘暑。黄鹂终日唤不休，何用喃喃教鹦鹉。
春日西苑石桥南望
作者：张英
朝代：清
体裁：七言绝句

杏花开满石桥西，杨柳参差绿覆堤。湖上日斜春水阔，波痕动处浴凫鹥。
春晚
作者：张英
朝代：清
体裁：七言律诗

堂堂春色到将离，寂寂情怀付竹枝。庭有草花归燕识，门无俗客落花知。常疏冠栉回翔地，閒弄琴书卧起时。昨日江乡传好语，又言农事满东菑。
春晚同孝仪从房师即墨黄公泛舟淮河并观骑射
作者：张英
朝代：清
体裁：七言律诗

千畦麦穗带城斜，供帐行旌驻水涯。明月雕弓穿柳叶，春风金勒映桃花。搴帷许列康成席，鼓楫疑同博望槎。漫道使君归路晚，还停铙吹看桑麻。
春晚同康臣简人子厚偕藻诸子出东郊游憩因得观安亲王园亭四首·其一
作者：张英
朝代：清
体裁：七言律诗

三月河桥柳色新，含烟带雨绿初匀。尘中车马疲官长，郭外莺花属野人。客绪愁吟伤短鬓，酒旗閒访趁残春。京华同是天涯子，感物思乡意最真。
春晚同康臣简人子厚偕藻诸子出东郊游憩因得观安亲王园亭四首·其三
作者：张英
朝代：清
体裁：七言律诗

帝子园林绿水隈，金舆常自凤城来。西山翠巘当楼出，南国名花绕砌开。碧树千重围涧谷，清波四面漾亭台。凌空阁道偏奇绝，一片流云共溯洄。
春晚同康臣简人子厚偕藻诸子出东郊游憩因得观安亲王园亭四首·其二
作者：张英
朝代：清
体裁：七言律诗

晴郊徐引紫丝缰，出郭才知春昼长。堤柳风轻莺语滑，水芹香暖燕飞忙。新丰酒幔飘红杏，杜曲歌声隔海棠。忽忆征南人去后，鼓鼙湘浦战云黄。
春晚同康臣简人子厚偕藻诸子出东郊游憩因得观安亲王园亭四首·其四
作者：张英
朝代：清
体裁：七言律诗

玉砌雕阑本内家，移来丘壑有烟霞。古藤奇石盘松径，高柳扁舟系水涯。频许游人窥秘阁，还容閒客泛仙槎。近来岐薛稀游宴，头白中官自看花。
春晚天禧宫看松
作者：张英
朝代：清
体裁：七言律诗

荒殿松风昼掩关，十围苍玉古苔斑。徘徊清籁浓阴里，髣髴深山大壑间。幽境乍容成小憩，浮生未许觅长閒。百泉自是频来地，驻马何妨数往还。
春晚登白塔山
作者：张英
朝代：清
体裁：五言律诗

瑶华传往古，石径入丹梯。岸柳笼烟密，山桃过雨齐。桥回新涨迥，阁亚偃松低。莫讶频来熟，吾家太液西。
春暮过信臣龙眠草堂二首·其一
作者：张英
朝代：清
体裁：七言律诗

春山独往听黄鹂，画得龙眠祇自题。犊路半随流水曲，田家只在杏花西。新移石竹迎门绿，手种山蔬逐路低。偏有长康难画处，书声寒夜雨凄凄。
春暮过信臣龙眠草堂二首·其二
作者：张英
朝代：清
体裁：七言律诗

高吟日日送斜晖，招客寒山共掩扉。陂下麦田沽酒路，门前春水钓鱼矶。人从静后偏宜懒，家在尘中未肯归。愧我暂来还欲去，羞看白鸟向云飞。
春江积雪行寄怀四松先生
作者：张英
朝代：清
体裁：古风

客子晨将行，南枝蚤梅发。如何寒香时，远与故山别。不惜枝上花，宛转赴南陌。南陌良苦辛，昨夜江天白。不见江上渔，惟见江干雪。北风号枯杨，横林远萧槭。寒气入江声，波涛力应竭。天地无纤尘，群峰如挺璧。琼树将万株，瑶台且千尺。一幅水晶帘，遥遥挂青碧。小艇明镜中，四顾清光彻。如驾凌云鹤，远渡银河碛。俛视无复有，横空但明月。客子得奇悟，邈然忘所适。故乡有诗人，秉心素高洁。澹荡非世情，怀抱自清悦。安得同苦吟，写此江天夕。
春深
作者：张英
朝代：清
体裁：七言律诗

春深炉火不须催，温室初开二番梅。京国且看花满屋，乡园休忆雪成堆。胶牙遍试盘中果，婪尾徐倾烛下杯。碧落空腾辞禄疏，君恩未许重徘徊。
春深兰陵舟中遇雪二首·其一
作者：张英
朝代：清
体裁：七言律诗

兰陵一棹雨如丝，三月还如腊月时。积雪几曾杨柳惯，深寒从未杏花知。苍烟遥望春申浦，芳草难寻泰伯祠。天意不从游子惜，可怜消息误南枝。
春深兰陵舟中遇雪二首·其二
作者：张英
朝代：清
体裁：七言律诗

冻雨河声咽不流，柴门雪后酒帘收。夜阑诗共吟残烛，春尽人犹拥敝裘。柳色一行垂断岸，花时三月在扁舟。张融漫道无家住，未必当时不解愁。
春蚤
作者：张英
朝代：清
体裁：七言律诗

春蚤园亭柳未催，主人何事重徘徊。疏林新得一双鹤，小苑初开几树梅。经雨不嫌苔径滑，冲寒常破晓烟来。兰芽近日山翁赠，自洗香泥取次栽。
春郊
作者：张英
朝代：清
体裁：七言律诗

昨夜春衫剪绛纱，阿谁挈伴向谁家。游丝不解牵纨袖，弱草偏宜驻钿车。团扇故遮憎柳眼，小桥迟过为桃花。欲图蛱蝶无佳样，记取风前一道斜。
晓起
作者：张英
朝代：清
体裁：五言律诗

疲马嘶中夜，听鸡陌上趋。寒星当曙白，霜月入烟孤。波静鱼初跃，林鲜鸟乍呼。山窗幽梦稳，谁与问潜夫。
晓起
作者：张英
朝代：清
体裁：七言律诗

马首东隅曙渐高，回看残月挂林皋。城头雾宿鸦千点，桥畔冰衔绿半篙。常管欲明怜鹖鴠，谩思得过学寒号。山翁自拥青缣被，梦入梅花意正豪。
晚出端门诣斋所
作者：张英
朝代：清
体裁：七言绝句

万点昏鸦集凤城，晚随金钥出承明。澹烟斜月笼高树，匹马空庭齧草声。
晚春同幼木翼生孝仪玉青泛小艇观卖牡丹人家穷精舍最幽处二首·其一
作者：张英
朝代：清
体裁：五言律诗

无意入村落，名花见万枝。移来新雨后，卖向晚春时。浓艳成香谷，繁华入绣帏。玉盘尤可爱，含露傍柴篱。
晚春同幼木翼生孝仪玉青泛小艇观卖牡丹人家穷精舍最幽处二首·其二
作者：张英
朝代：清
体裁：五言律诗

半塘山后寺，篱落小桥西。丘壑人逾远，柴桑路欲迷。方塘迎户碧，密竹亚花低。便是桃源客，何心逐马蹄。
晚春郊外二首·其一
作者：张英
朝代：清
体裁：七言律诗

平郊一道蹋晴沙，春色留人春日斜。紫燕飞时穿柳絮，黄鹂啼处落松花。幽溪水饮青丝骑，碧草香承油壁车。日暮苦吟何所羡，远村如画两三家。
晚春郊外二首·其二
作者：张英
朝代：清
体裁：七言律诗

草生河畔碧如苔，岁岁春光不用媒。风雨有期寒食到，莺花无恙隔年来。却添离思萦高柳，惟许新诗送落梅。独客何心閒倚杖，子规声里最裴回。
暑中
作者：张英
朝代：清
体裁：七言绝句

尽日密林蝉叫暑，忽闻高树亦吟风。荒庭雨过琴丝缓，万籁盈虚一气中。
暑中自适
作者：张英
朝代：清
体裁：古风

溽暑不成寐，盥漱拂晨起。初阳射东林，林间日华紫。邸舍辟轩窗，移床绿阴里。园茗发陈香，井花汲新水。随意抽书帙，信手弄宫徵。听蝉过柳枝，看蝶抱花蕊。绤衣午还卸，豆粥晚偏美。我本入世人，触暑分应尔。经旬少公事，暂许谢尘滓。陌上垂鞭客，陇畔荷锄子。视余俯仰情，所获良独侈。诗成一再咏，凉飔满窗纸。
暑中读钱考功山中诸诗
作者：张英
朝代：清
体裁：七言绝句

节过新秋暑益奇，浑无风动绿杨丝。欲抽书帙消长日，赖有钱郎清婉诗。
暑中过法华寺·其一
作者：张英
朝代：清
体裁：七言律诗

频过兰若觉幽清，老衲茶瓜世外情。风透葛衣消暑气，涛翻松籁作秋声。餐分斋钵神偏爽，息数僧床体倍轻。亭午氤氲成小憩，梦中犹绕豆花行。
暑中过法华寺·其二
作者：张英
朝代：清
体裁：七言绝句

绕砌幽花镇日开，为依老衲重徘徊。上书若遂归休志，相订禅关一宿来。
暖室中满置盆梅用东坡先生韵
作者：张英
朝代：清
体裁：古风

疏枝寒蕊忆山村，冰涧冷落幽人魂。迥隔江云不可见，蟠根矮树同朝昏。研山西畔书幌侧，交柯接影成小园。瓦盆拥雪土常润，地炉宿火毡微温。深夜相将炳明烛，清晓乍喜迎初暾。梅花诘曲居暖室，何殊方朔栖金门。但能朗诵陆子诗，不须更与酬一言。计日春风花烂熳，为尔满注花前樽。
暖室中门人赠杂卉二首·其一
作者：张英
朝代：清
体裁：七言律诗

温室垂帘气蚤融，绛纱弟子馈芳丛。最怜梅萼寒香里，却讶桃花朔雪中。素壁夜添孤干影，冰弦晓映数枝红。黄柑绿橘青铜镜，位置聊同六一翁。
暖室中门人赠杂卉二首·其二
作者：张英
朝代：清
体裁：七言律诗

村落移来纸阁藏，不知鸳瓦有冰霜。交枝乍喜花围坐，繁艳惊看雪照堂。古鼎温汤匀面粉，地炉新火返魂香。从来不似江南树，明月清宵影过墙。
曲宴承诏步司农说岩韵二首·其一
作者：张英
朝代：清
体裁：七言律诗

花间漏尽昼沉沉，曲宴频沾感寸心。秘阁同承春殿诏，卷阿期续盛唐音。灵池鱼戏青萍合，辇路莺啼碧树深。瑞景轩南铺绮席，鞓红千朵映华簪。
曲宴承诏步司农说岩韵二首·其二
作者：张英
朝代：清
体裁：七言律诗

清波同泛锦樯连，指点楼台散晓烟。柳暗花明春似海，山萦水带景无边。竹孙蚤出逢多雨，杏子低垂兆有年。自是圣恩荣侍从，侧身蓬岛亦仙缘。
曾于吕仙祠梦中得中二联岁久忆及因续成之
作者：张英
朝代：清
体裁：七言律诗

芝房莲漏渐稀微，髣髴高吟旧竹扉。斑剥莓苔侵客户，空濛苍翠湿人衣。春风浩荡兰盈把，古树披离栗十围。此意分明曾说与，岂应长遣素心违。
曾嘱
作者：张英
朝代：清
体裁：七言绝句

手种芙蓉近碧湍，深红浅白覆阑干。别时曾嘱庞家妇，秋叶黄时一探看。
曾孙牛郎
作者：张英
朝代：清
体裁：七言绝句

闭户那堪过社日，弄琴聊与送梅花。茗香之外无多事，持抱曾孙一笑哗。
月下出自西掖
作者：张英
朝代：清
体裁：七言律诗

太液波涵禁苑西，君恩分与一枝栖。长堤路指红墙近，古殿阴连碧树低。晓度石桥看马迹，晚随金钥听乌啼。惭无经术酬知遇，高阁空然照夜藜。
望岱
作者：张英
朝代：清
体裁：古风

行行兖州道，矫首青冥中。朝霞拥日出，照灼沧海东。苍翠插天半，泰山何嵷隆。上有白云气，映日如长虹。紫岚忽变幻，万里回天风。梁甫与社首，连绵亘遥空。远望百里外，霄汉若可翀。况复登天门，盘曲安能穷。我欲披日观，俛阚蓬莱宫。周秦数点碧，黄河襟带雄。长啸探玉策，邈与穹苍通。
望盘龙山
作者：张英
朝代：清
体裁：五言律诗

横云诸岭峻，东接蓟门烟。石色幽燕冷，钟声古塞传。佛飘镫作供，僧藉果为田。纵目劳延望，曾无福地缘。
李侍郎园
作者：张英
朝代：清
体裁：五言律诗

京洛风尘地，园林此最幽。板桥穿密篟，曲水抱危楼。为驻扶风席，常陪夜月游。西山朝暮见，烟霭雨初收。
李厚庵归省送之
作者：张英
朝代：清
体裁：古风

皓鹤振脩羽，来从海云碧。遽以兰陔情，中肠自煎迫。相别觚棱閒，执手吐胸膈。独有君亲恩，惭汗动心魄。畴昔常语我，报恩非一策。但存区区诚，勿复论形迹。耕凿为尧民，亦以酬帝泽。或为渐于磐，或为介于石。惟此忠与孝，留芬在简籍。君行侍华发，承欢爱晨夕。处则为曾闵，出当俪旦奭。计君还家时，余亦整云翮。
李昭道山水殿阁图
作者：张英
朝代：清
体裁：七言绝句

复阁重楼倚翠峰，朱桥画舫碧流中。令人犹忆秦川好，髣髴甘泉绣岭宫。
李渭清侍读为予言滇南龙泉观水泉之奇赋此
作者：张英
朝代：清
体裁：古风

昔游趵突泉，奇峰出波面。如雪复如玉，喷薄珠常溅。清济水性彊，洑流能隐见。今复闻滇南，澄潭水为线。日午涌清池，环匝如素练。潭广不逾丈，紫鳞千万片。中有小黑龙，目睛如掣电。造物信耽奇，搏捖穷物变。翰林奉简书，天南远乘传。为予话风土，娓娓坐忘倦。幽胜许旁搜，斯游足嘉羡。
杏花
作者：张英
朝代：清
体裁：七言绝句

翠陌烟浓蹋浅沙，主人萧散正还家。莫将春色轻相负，斜倚肩舆插杏花。
村南
作者：张英
朝代：清
体裁：七言律诗

日晚村南驻小车，人同飞鸟共明霞。吟过树底微风起，影落溪流返照斜。远度岭云寻蕙草，閒搜石磴置梅花。欲归只隔樵歌路，便是青山谢朓家。
杜门
作者：张英
朝代：清
体裁：五言律诗

杜门无长物，秋树老夫家。手把临窗卷，心耽绕砌花。昔同乌近日，今与鹤餐霞。桂雨兰风里，差堪纪岁华。
松下搆一亭用东坡语白首归来种万松
作者：张英
朝代：清
体裁：古风

涉世头已白，归来学种松。时值辛未岁，买山清涧东。傍水有修堤，蜿蜒若长虹。种松高二尺，短鬣早青葱。迄今十七年，枝叶已数重。高者二丈馀，谡谡来清风。特为置一亭，偃息深林中。虽有虬枝古，翠色迥不同。微飔过枝梢，细响若笙镛。有时风乍起，涛声走碧空。俯仰闻天籁，置我蓬莱宫。我师陶弘景，千载蹑高踪。
松声万岭篇为木厓母夫人赋
作者：张英
朝代：清
体裁：古风

长松挺姿冰雪里，苍枝团盖烟光紫。松涛拂地横九秋，谡谡声从高阁起。中有仙人鹤发垂，传家仪法真吾师。咏雪餐霞八十年，朱颜烁灼如瑶芝。夫人之母吾老姑，延陵世德生贤姝。落笔不肯让班史，男儿枉自矜髭须。晚年雅志耽禅静，晴窗自写维摩影。宵来常见佛灯红，晓起时闻清磬冷。令子名坛盛羽仪，能将色养佐含饴。间居共赏安仁赋，家学争传阿母诗。石经堂畔萧萧竹，闻道新来森似束。桂露方浓兔渐圆，红烛锦毹照华屋。游子辞家已十年，冈陵遥指望江天。霜鬓霞裳阁上人，听我松声万岭篇。
松声阁
作者：张英
朝代：清
体裁：古风

吴姊居佛阁，自颜曰松声。昔读松声集，今见兹阁成。予以外家弟，拜姊登轩楹。高楼起宅畔，俛视秋满城。霜柿红披离，当户一枝迎。未见庭阶上，谡谡松风生。再拜问吾姊，胡以松声名。姊笑而未言，尔何无远情。佛理本无滞，勿以我见横。予日坐此阁，虑澹神复清。譬彼苍龙干，霜雪忘枯荣。诵经入深夜，栖鸟时时惊。绣佛俨垂盼，红灯对秋橙。况有案上诗，古调存韶韺。摩娑吾老眼，挑灯一再赓。烟缕方入户，微香来茶铛。静聆石经斋，书声依短檠。皆作松声想，自觉吾耳盈。何必南山南，始听万松鸣。再拜谢吾姊，朗识谁与京。姊今逾甲子，兹阁始经营。愿言阁上人，岁岁如松贞。
松湖后收穫诗八首·其一
作者：张英
朝代：清
体裁：七言绝句

谢家子弟一尊同，袅袅鱼竿澹澹风。最是月明湖水阔，轻舠柔橹万花中。
松湖后收穫诗八首·其七
作者：张英
朝代：清
体裁：七言绝句

高原禾黍已芊绵，潮晚偏收下噀田。自荷君恩三载住，桐乡两度见丰年。
松湖后收穫诗八首·其三
作者：张英
朝代：清
体裁：七言绝句

荷柳松筠满四邻，此中无地著纤尘。垄边鹭立如迎客，叶底凫藏不畏人。
松湖后收穫诗八首·其二
作者：张英
朝代：清
体裁：七言绝句

叶罩平湖静不流，藕丝菱角挂扁舟。隔花稚子遥相唤，摘得莲房恰并头。
松湖后收穫诗八首·其五
作者：张英
朝代：清
体裁：七言绝句

秋潮清浅是今年，叶密花红著意妍。立向棣棠花下望，彩霞一片蔚蓝天。
松湖后收穫诗八首·其八
作者：张英
朝代：清
体裁：七言绝句

西山云气正嵯峨，把酒垂纶任放歌。总是平湖莲叶满，人间不解有风波。
松湖后收穫诗八首·其六
作者：张英
朝代：清
体裁：七言绝句

渔歌声里记春秋，藤径茅亭事事幽。怪底老翁年七十，镫前作字尚蝇头。
松湖后收穫诗八首·其四
作者：张英
朝代：清
体裁：七言绝句

侵晨得得看花忙，雨送轻阴露送凉。小艇系从高树岸，藕花深处扇茶香。
松湖山庄收穫十绝句·其一
作者：张英
朝代：清
体裁：七言绝句

芃芃禾稼满高原，人带腰镰处处村。恰喜归田逢大有，农夫举酒庆曾孙。
松湖山庄收穫十绝句·其七
作者：张英
朝代：清
体裁：七言绝句

渔庄蟹舍白鸥洲，佳地殊堪十日留。最爱湖光绕山麓，短松低堰系扁舟。
松湖山庄收穫十绝句·其三
作者：张英
朝代：清
体裁：七言绝句

水北山南见一川，家家钱镈在秋前。蚤禾刈罢重耕稼，再熟湖干下噀田。
松湖山庄收穫十绝句·其九
作者：张英
朝代：清
体裁：七言绝句

阅尽浮云意久慵，懒将衰质日为容。瓦盆浊酒茅檐下，渐喜心情似老农。
松湖山庄收穫十绝句·其二
作者：张英
朝代：清
体裁：七言绝句

潮落新秋古岸平，隔湖云澹雨初晴。晚来企脚松棚下，月照邻家打稻声。
松湖山庄收穫十绝句·其五
作者：张英
朝代：清
体裁：七言绝句

一筇偶过野人家，檐挂鱼罾返照斜。草径柴门鹅鸭乱，清池低映紫薇花。
松湖山庄收穫十绝句·其八
作者：张英
朝代：清
体裁：七言绝句

星罗尽是佃农居，拟向中田自结庐。初夏来看荷覆水，小舟江上送鲥鱼。
松湖山庄收穫十绝句·其六
作者：张英
朝代：清
体裁：七言绝句

渔翁住处傍南湖，留客霜鳞玉不殊。茭白藕丝随意足，杂罗菱芡与菰蒲。
松湖山庄收穫十绝句·其十
作者：张英
朝代：清
体裁：七言绝句

我欲临流发浩歌，倚山筑岸贮清波。种荷栽柳三年事，好泛渔舟挂绿蓑。
松湖山庄收穫十绝句·其四
作者：张英
朝代：清
体裁：七言绝句

沙田待雨等閒情，不耐天公五日晴。今岁农夫俱额手，水边未听桔槔声。
枕畔
作者：张英
朝代：清
体裁：五言律诗

枕畔传香漏，镫前揽布袍。天青残月白，渐觉曙光高。聒耳鸡声蚤，惊心蝶梦劳。如何霜鬓满，岁月等秋毫。
枝干扶疏色莽苍挐云老树发新香佗时暗数曾游处殿角霜松不可忘
作者：张英
朝代：清
体裁：七言绝句

禾稼新秋雨复晴，篮舆白葛晚凉行。清溪曲抱城西路，高柳长堤似掌平。
枯坐
作者：张英
朝代：清
体裁：七言律诗

槐叶凋疏纸屋明，茧翁枯坐负秋晴。菊怜东壁参差影，琴爱中徽拨剌声。舌润汲泉烹绿雪，指香和蜜剖青橙。故山枫桕霜初染，肠断丹霞与赤城。
枯松行
作者：张英
朝代：清

慈仁古松树，苍老不记年。高下近十株，为态各自妍。中有双龙鳞，蟠曲香台前。松顶近可摩，高枝才覆肩。屈彼百尺势，空阶恣蜿蜒。横侧益奇绝，影若蛟螭眠。涛声走平地，双树撑如拳。似此苍劲质，止宜空山巅。藉以一片石，濯以清浅泉。谡谡响绝壑，垂手招列仙。何将故山态，老却车尘边。横遭厮养辱，强索冠盖怜。冠盖那复顾，日落生寒烟。一夕风雨过，萎黄何忽焉。众松失颜色，台殿增寂然。惜彼凌霜姿，遽随群卉迁。吾子勿复叹，物各全其天。
柬新安汪快士
作者：张英
朝代：清
体裁：七言律诗

蚤年同有烟霞癖，输与黄山老布衣。春雨花田频入梦，秋林霜鹤共忘机。句中野色含青霭，卷里泉声落翠微。白岳何时随步屧，岂令丘壑愿常违。
柴窑酒碗歌
作者：张英
朝代：清
体裁：古风

长安晴日秋窗暖，曹郎酒客秋窗满。持出床头旧酒卮，箧中碧色柴窑碗。大朴不屑争离奇，翡翠斑剥空尔为。制如半截青莲子，土花色暗苍玉姿。悬知此物巳千载，沧桑几换今犹在。人间岁月老糟床，瓦缶田家同不坏。由来珍异豪家争，玻璃七宝徒纵横。苦伴珠玉委尘土，那能常对秋山清。吾侪持此发诗思，举手摩娑复频视。问尔千年阅几人，几人对尔能沈醉。
校士闱中题壁
作者：张英
朝代：清
体裁：七言绝句

高楼钟鼓梦魂猜，觉后知登选骏台。敢负昔年辛苦地，杏花曾见泪痕来。
桂花十数株中置一石台
作者：张英
朝代：清
体裁：古风

日暮倚修廊，徘徊桂花侧。金英灿奇葩，氤氲香雾塞。贞干挺劲姿，碧叶净如拭。天地惜秋光，畀此好颜色。余亦淡荡人，清欢澹无极。
桂花始开
作者：张英
朝代：清
体裁：古风

秋林一何旷，耳目寄寥廓。黄叶落树杪，桂香初破萼。幸无剥啄声，隔帘见白鹤。林动知鸟归，波喧见鱼跃。尘虑一以寡，鄙性耽寂莫。俯观天壤间，信无逾兹乐。
桑下读放翁集
作者：张英
朝代：清
体裁：七言绝句

手中书是剑南编，来看新犁原上田。坐傍桑阴牛粪读，故应远胜水沈前。
梁家园对酒歌
作者：张英
朝代：清
体裁：古风

帝城昨夜柳初碧，杏花片片飞绮陌。弟兄俱是天涯人，携手相逢出左掖。玉勒金鞯照路傍，紫骝騕袅嘶何长。吁嗟良会不易得，画楼高处还相将。画楼掩映垂杨里，一曲银塘泻春水。小阁珠帘临水开，依稀此景江南似。歌儿红雪本吴侬，灯前双颊秋芙蓉。黄莺自啭梁尘落，宛转歌成谢女慵。坐客燕赵复吴楚，京华挟策成羁旅。蕊宫姓字曲江春，等闲同作金闺侣。对酒当歌歌勿迟，再来此地知何期。青蛾皓齿白纻词，劝君满酌倾玻瓈。春风为我惜良夜，珍重梁园对酒时。
梁家园泛舟
作者：张英
朝代：清
体裁：古风

京洛苦蹄轮，一水已幽绝。况复乱苇中，轻舠似吴越。朝雨夕方晴，最爱新秋节。相将理短棹，弄此波间月。荒池才数亩，亭桥延曲折。遂使荡舟人，逶迤入林樾。月明清浅流，苇间秋可撷。露下水微波，舟动人语歇。此时客方醉，杳淼清歌发。欣陪长者游，壶觞况未竭。击柝任相催，幽赏讵能别。
梅花二首·其一
作者：张英
朝代：清
体裁：七言绝句

松阴漠漠竹萧萧，别有心情爱寂寥。一树梅花好风月，无人知处领清宵。
梅花二首·其二
作者：张英
朝代：清
体裁：七言绝句

山烟山雨作春寒，处处梅花隔水看。矮屋疏篱亦佳致，岂如勺药倩朱栏。
梅花诗三十首·其一
作者：张英
朝代：清
体裁：七言律诗

横斜多在短墙东，半放微舒清露中。吟入暗香诗冷艳，梦回芳径月朦胧。几株最爱前村白，一种尤怜照水红。自是东皇憎寂寞，故将寒蕊试春风。
梅花诗三十首·其七
作者：张英
朝代：清
体裁：七言律诗

幽姿应悔识林逋，引得閒人种几株。深苑巧增宫女艳，空山偏学老僧臞。半湾流水看逾好，数点莓苔画得无。此际若教霜月照，分明一幅晚香图。
梅花诗三十首·其三
作者：张英
朝代：清
体裁：七言律诗

一天雪意压明缸，臞骨棱棱战未降。老树数花开隔岸，春风昨夜渡寒江。遥怜瘦影临官阁，静对香痕落纸窗。可惜黄莺啼不到，任他山雀自双双。
梅花诗三十首·其三十
作者：张英
朝代：清
体裁：七言律诗

古梅卧处倚松杉，花落春风覆石岩。结子有心抛锦带，向人无力卸轻衫。香溪暖漾鱼争沫，晴雪霏微鸟不衔。应有新飞双白燕，绕枝惟听语呢喃。
梅花诗三十首·其九
作者：张英
朝代：清
体裁：七言律诗

孤情未易与时谐，只合龙钟傍鹿柴。草阁梦回依纸帐，山桥花落衬芒鞋。低枝自覆横琴石，老干全拖隔水厓。插向胆瓶谁可伴，炉香茗碗在萧斋。
梅花诗三十首·其二
作者：张英
朝代：清
体裁：七言律诗

苍枝经岁古苔封，忽点疏花在暮冬。时近艳阳应有待，天怜寒谷若为容。床头屋角香先透，月下溪边影自重。此际与谁同晚节，层岩冻雨滴青松。
梅花诗三十首·其二十
作者：张英
朝代：清
体裁：七言律诗

无数寒花发旧柯，閒庭从此苦吟多。十分春信劳青帝，一点芳心托素娥。开落总宜人澹荡，醉醒偏称影婆娑。布帘香透寒镫暗，听我清狂彻夜歌。
梅花诗三十首·其二十一
作者：张英
朝代：清
体裁：七言律诗

爱尔根梢亦自嘉，耐寒不数拒霜花。每从枝上分香雪，旋向铛中瀹岕茶。南国诗筒迷驿使，广陵春梦冷官衙。江东久隐罗昭谏，为看参差几树斜。
梅花诗三十首·其二十七
作者：张英
朝代：清
体裁：七言律诗

满庭寒蕊驻春阴，几点新蜂特地寻。南国名花原并蒂，上林佳卉本同心。绿英眉黛争浓澹，紫萼唇脂斗浅深。绮阁画栏无限树，一枝先上美人簪。
梅花诗三十首·其二十三
作者：张英
朝代：清
体裁：七言律诗

作赋曾传宋广平，花期独与岁寒盟。溪山冻雨封千树，殿阁晴光动九英。艳质自能忘粉黛，素心应不负冰清。携来书卷花间读，共尔披香入玉京。
梅花诗三十首·其二十九
作者：张英
朝代：清
体裁：七言律诗

绕屋枝枝近短檐，晚烟初罩雨廉纤。摘将寒蕊诗堪祭，悟入微香花可拈。乍敛芳心如避客，巧回半面欲窥帘。幽人久已无尘障，为尔清宵酒数添。
梅花诗三十首·其二十二
作者：张英
朝代：清
体裁：七言律诗

一岁烦君领众芳，水边石畔占春光。自将孤洁酬霜雪，懒与繁华斗艳阳。有梦何曾迷蛱蝶，问名犹喜字鸳央。宫人竞学新妆巧，尽点眉心几瓣黄。
梅花诗三十首·其二十五
作者：张英
朝代：清
体裁：七言律诗

谁道清寒苦不胜，冷然香色在层冰。飞来江岸疑残雪，挂向岩西学古藤。月映夜珠朝露重，风低碧玉晚烟凝。湖山深处开千树，欲棹轻舠恨未能。
梅花诗三十首·其二十八
作者：张英
朝代：清
体裁：七言律诗

名园花信尔先探，霜雪年年与性谙。十月蚤开传上国，一枝堪寄在江南。微舒檀口歌初歇，澹抹朱颜酒半酣。摇落空庭春事晚，好分红雨到双柑。
梅花诗三十首·其二十六
作者：张英
朝代：清
体裁：七言律诗

花史推君第一流，春光占尽在扬州。孤根点缀萧斋寂，老树披离古洞幽。雨雪相逢吟易苦，寒香持赠句难酬。临风忽起故人思，欲折无由寄陇头。
梅花诗三十首·其二十四
作者：张英
朝代：清
体裁：七言律诗

一梢寒玉偃空庭，还与幽人伴醉醒。月下晚香依铁笛，镫前疏影落银瓶。旧栽久许邻松石，初放偏知近草亭。若使东皇肯珍重，三春常到水晶屏。
梅花诗三十首·其五
作者：张英
朝代：清
体裁：七言律诗

朱梅几树绕山扉，爱尔偏当雪正霏。掩映珊瑚银海浪，轻笼红玉白绡衣。也知冰骨姿原冷，未觉琼枝体太肥。长信祇今推第一，浓将香粉抹杨妃。
梅花诗三十首·其八
作者：张英
朝代：清
体裁：七言律诗

还如仙李植丹梯，数点寒云水一溪。山雀啄花清露里，寒鸦挂影夕阳西。参差画阁春偏蚤，掩映江村路欲迷。风起枝头飞似雪，游人莫道旧隋堤。
梅花诗三十首·其六
作者：张英
朝代：清
体裁：七言律诗

携樽好是看花初，李径桃蹊尽不如。幽谷春阴含雨重，野田寒烧破烟疏。有情许伴孤山鹤，何客閒骑灞水驴。最忆一丛窗下影，龙眠东畔故人居。
梅花诗三十首·其十
作者：张英
朝代：清
体裁：七言律诗

清溪一带是谁栽，岁岁春光倩作媒。笛弄晚风偏历乱，月临芳树亦裴回。潇湘神女和烟立，姑射仙人蹋雪来。盘屈盆中非所愿，羡君犹傍水仙开。
梅花诗三十首·其十一
作者：张英
朝代：清
体裁：七言律诗

欲晴欲雨是芳晨，南北枝头开渐匀。自分有香留野客，不妨多刺谢樵人。好同兰蕊称同调，惟许梨花步后尘。谷口山中无岁月，千株放尽始知春。
梅花诗三十首·其十七
作者：张英
朝代：清
体裁：七言律诗

芳心初绽雪初消，未许春光在柳条。隋苑岂知裁素练，秦宫不解卷轻绡。惟予闭户清吟赏，念尔冲寒浊酒浇。说与俗人应未识，水边山畔自萧萧。
梅花诗三十首·其十三
作者：张英
朝代：清
体裁：七言律诗

苍岩翠壁长孤根，常许移家托小园。风暖乍闻香绕树，雪晴尤爱月留痕。枝封石屋烧丹地，花覆旗亭卖酒村。一自罗浮春梦后，更谁人与伴黄昏。
梅花诗三十首·其十九
作者：张英
朝代：清
体裁：七言律诗

五月江城夜笛高，一枝摇落在亭皋。曾因托咏传南雅，惜未搴芳入楚骚。犹觉涧松逃世苦，翻怜江柳送人劳。摘来和雪偏堪嚼，磊块何须醉浊醪。
梅花诗三十首·其十二
作者：张英
朝代：清
体裁：七言律诗

繁花枝上已纷纷，老树溪边卧冻云。开落非关春色异，寒暄全自岭头分。何郎粉汗应难傅，荀令衣香不待薰。独以孤标先众卉，岂因风雪惜离群。
梅花诗三十首·其十五
作者：张英
朝代：清
体裁：七言律诗

岁晚携樽探旧山，古梅招客入烟鬟。偶逢石上兼溪上，多傍松间与竹间。高士苦吟扃小阁，老僧香定在深关。此时一树偏清绝，雪没枝头苔藓斑。
梅花诗三十首·其十八
作者：张英
朝代：清
体裁：七言律诗

嫩蕊疏枝影自交，一帘新月映花梢。纵横字体摹张旭，冷落诗情托孟郊。折得晚香兰可伴，惊闻清唳鹤还巢。嘉名异日传调鼎，记取蟠根在草茅。
梅花诗三十首·其十六
作者：张英
朝代：清
体裁：七言律诗

梅花一度一春天，偏为人间管岁年。餐雪本无烟火气，埽眉不借粉脂妍。短檠幽梦萦诗笔，断岸香云湿钓船。昨夜湖边有微霰，冰凝寒玉隔苍烟。
梅花诗三十首·其十四
作者：张英
朝代：清
体裁：七言律诗

如画枯枝墨未乾，赏心端在雨中看。支筇滑路寻幽寺，放艇清溪过远峦。冻折有声翻玉佩，冰凝无力倚阑干。桥边若遇襄阳客，为尔殷勤道岁寒。
梅花诗三十首·其四
作者：张英
朝代：清
体裁：七言律诗

清溪茅屋复疏篱，临水临檐初放时。雪里自支高士骨，帘前欲点美人眉。疑传沧海珠林种，谁琢空庭玉树枝。偏以岁寒为令节，旁人错认晓风吹。
梦坐小楼成末二句
作者：张英
朝代：清
体裁：七言绝句

鹿门偕隐小丹邱，琴荐茶铛事事幽。屋角东偏文杏影，春风吹上读书楼。
榴花贮瓶中
作者：张英
朝代：清
体裁：古风

野岸维扁舟，暖风绽榴火。童子涤花瓷，贮此珊瑚朵。忆我山亭边，繁英正旖旎。叶裹青虫翻，枝立黄莺妥。可惜照眼姿，空落园丁锁。红雨没层阶，锦茵栖蜾蠃。朱夏渺轻掷，登舟计殊左。会当白露下，龋齿餐秋果。
槜李道中即事二首·其一
作者：张英
朝代：清
体裁：五言律诗

吴门朝放艇，暮宿古由拳。河阔才容棹，桑低可覆肩。城中流水入，桥下布帆悬。时向篷窗问，鲈鱼出网鲜。
槜李道中即事二首·其二
作者：张英
朝代：清
体裁：五言律诗

最爱桐乡道，人家一水涯。河流如曲沼，画舫胜萧斋。丝管邻船听，溪山客路偕。红楼十二曲，垂手尽吴娃。
次韵答信臣二首·其一
作者：张英
朝代：清
体裁：七言律诗

八月寒江秋正清，与君同作秣陵行。晓过茅店看霜迹，夜泊芦洲听雨声。旧路总馀游子恨，新诗弥见故人情。高吟正复增惆怅，难遣人间百感平。
次韵答信臣二首·其二
作者：张英
朝代：清
体裁：七言律诗

依旧驱车往复还，秋花重与闭柴关。云霄待客何年事，风雪容人此日閒。泪落顿添桃叶水，情多数梦雨花山。君归抱病予愁绝，相对何曾一解颜。
次韵荅澹人二首·其一
作者：张英
朝代：清
体裁：五言律诗

寒蕊供幽赏，清吟想夜分。乡园同入梦，花事怅离群。老眼耽泉石，新图惬见闻。雪香亭畔景，把玩最殷勤。
次韵荅澹人二首·其二
作者：张英
朝代：清
体裁：五言律诗

苦忆陪猿鹤，知君鉴此情。共期锄菜老，独羡买山成。白发家偏远，朱颜岁屡更。寒宵吟丽句，丘壑思纵横。
欧阳文忠与韩子苍约五十八致仕踰期七年而后践言寄以诗人事从来无定处世途多故践言难谁知颍水閒居士十顷西湖一钓竿和之曰
作者：张英
朝代：清
体裁：七言绝句

乐天未老分司去，嗣后高人接踵难。践诺断然先永叔，芙蓉溪畔一渔竿。
正月二十七日宿山中夜大雪晓起作诗·其一
作者：张英
朝代：清
体裁：七言绝句

晓起推窗见玉龙，梅花尽被白云封。平生谩说琼瑶岛，谁见松梢雪万峰。
正月二十七日宿山中夜大雪晓起作诗·其二
作者：张英
朝代：清
体裁：七言绝句

梅花惊蛰已全开，绕树耽吟日几回。不是山中经信宿，断无人蹋石溪来。
正月六日
作者：张英
朝代：清
体裁：古风

春回已再旬，诘朝是人日。苦忆故山下，古梅荫幽室。苔封老干迟，香蚤南枝密。披离碧涧临，横斜短墙出。轻烟澹霭中，风神总清逸。江国气暄和，微风转温律。溪润柳先舒，土暖兰初茁。南荣可洞开，北牖不须窒。何事久羁栖，朔风但严凓。难寄一枝春，望断江南驿。清梦频往来，浩叹抚书帙。
正月十六日扈从南苑看烟火二首·其一
作者：张英
朝代：清
体裁：七言绝句

春城歌吹传柑日，南苑宸游诏许从。星渚霞标纷万象，银花火树涌千峰。
正月十六日扈从南苑看烟火二首·其二
作者：张英
朝代：清
体裁：七言绝句

明月初平螮蝀桥，彼都人士夕相招。紫烟破处红镫出，十二珠帘倚碧霄。
此味
作者：张英
朝代：清
体裁：七言绝句

帘外苍深列万松，红蕖碧叶胆瓶中。窗间叠膝焚香坐，此味何人解与同。
步屧
作者：张英
朝代：清
体裁：五言律诗

步屧看松去，邻庵不待招。春晴溪自涨，山远雪初消。双屐宜沙路，孤筇怯板桥。梅花犹寂寞，探取向南条。
步西郊
作者：张英
朝代：清
体裁：七言律诗

步屧农家小憩留，便堪俛仰狎沧洲。不嫌南陌车尘近，苦爱西邻树色稠。半圃芥菘迎晓露，一川禾黍媚清秋。却思兄弟躬耕处，万顷湖田数白鸥。
武仕弟从楚移米及盆桂至
作者：张英
朝代：清
体裁：五言律诗

香稻流匙滑，秋花绕榻开。最怜乡味好，远附客艘来。凉月悬当户，霜螯佐举杯。久稀深夜坐，兹夕重徘徊。
汎舟入会稽二首·其一
作者：张英
朝代：清
体裁：七言律诗

兰渚风流久寂寥，夜深双桨一溪遥。江峰雪霁悬孤月，泽国春寒长暮潮。麦陇青青迷断岸，烟村漠漠聚平桥。从来酷爱龟堂客，欲荐湘莼未可招。
汎舟入会稽二首·其二
作者：张英
朝代：清
体裁：七言绝句

越水吴山旧溯洄，廿年白发尽相催。谁知禹庙空山里，又扈鸾旗翠辇来。
江上
作者：张英
朝代：清
体裁：七言律诗

客子扬帆京洛游，分携正值芰荷秋。千岩石色天门屋，万树松声采石楼。碧水自环青雀舫，朱栏常近白鸥洲。谢家况有临风句，良夜扣舷歌未休。
江南忆十首·其一
作者：张英
朝代：清
体裁：词

江南忆，最忆小亭前。送暑迎凉桐叶雨，怯寒偎暖杏花烟。风景胜当年。
江南忆十首·其七
作者：张英
朝代：清
体裁：词

江南忆，最忆是梅花。几树傍溪围草阁，一枝凝雪近窗纱。多少尽堪誇。
江南忆十首·其三
作者：张英
朝代：清
体裁：词

江南忆，最忆小池隈。近舍傍城三亩许，水花木卉四时开。薄薄有亭台。
江南忆十首·其九
作者：张英
朝代：清
体裁：词

江南忆，最忆竹林中。回环白石阴阴路，宛转清溪澹澹风。穿破碧玲珑。
江南忆十首·其二
作者：张英
朝代：清
体裁：词

江南忆，最忆近城山。曲曲清泉垂石乳，层层翠岫叠烟鬟。数武隔尘寰。
江南忆十首·其五
作者：张英
朝代：清
体裁：词

江南忆，最忆是江头。杨柳岸藏沽酒肆，桃花港泊钓鱼舟。春水泛轻鸥。
江南忆十首·其八
作者：张英
朝代：清
体裁：词

江南忆，最忆是春深。花谢海棠红似雨，叶藏梅子绿成阴。黄鸟惜春心。
江南忆十首·其六
作者：张英
朝代：清
体裁：词

江南忆，最忆笋樱时。碧玉万竿抛锦箨，火珠千点压高枝。烹摘小花瓷。
江南忆十首·其十
作者：张英
朝代：清
体裁：词

江南忆，最忆桂花丛。深苑黄垂千点粟，小城香满一秋风。人在月轮中。
江南忆十首·其四
作者：张英
朝代：清
体裁：词

江南忆，最忆是湖边。赛社家家粳稻熟，尝新处处鳜鱼鲜。十里白花莲。
江村
作者：张英
朝代：清
体裁：七言绝句

江上青帘卖酒家，停舟才见一溪斜。秋风荞麦村村雪，夜月蒹葭处处花。
江眉瞻太守为予作买花行读而赋此
作者：张英
朝代：清
体裁：古风

客从匡庐来，弭节慈仁寺。予当花市开，肩舆时一至。珠玑罗绮前，趋走不停视。惟向卖花翁，低迷苦留迟。太守笑予狂，秉心尚童稚。为作买花行，纵横数百字。嗟予林壑性，卉木有奇嗜。十年客京国，苦负平生意。幽燕气寒冽，风日江南异。浊苦街头泉，硗确城中地。嘉树与芳草，纵爱何由莳。诘屈盆中梅，花稀色憔悴。豪家温室中，不惜千钱费。一入寒士宅，枯槁旋委弃。惟有野草花，予力犹能致。聊分薄俸钱，窗前博菁翠。何当归旧山，卜筑营花事。泉甘复土肥，树石间罗置。千株种梅桃，十亩裁荷芰。柳岸任萧疏，竹房自清閟。繁艳付莺声，馀香分蝶翅。高咏买花行，为君一扬觯。
河墅
作者：张英
朝代：清
体裁：五言律诗

春光宜北阜，冬日爱南荣。倚石长廊邃，当轩曲沼清。荷藏新浴鹤，柳待旧啼莺。举趾先畴近，移家看耦耕。
河干柳
作者：张英
朝代：清
体裁：七言绝句

长堤种柳远成行，临水枝枝出短墙。最爱微风新雨后，也如千个看筼筜。
泊荻港
作者：张英
朝代：清
体裁：五言律诗

十日扁舟上，家山滞望中。为怜乡国路，不恨石尤风。鸥泛秋江白，霞烧晚树红。从兹姜被意，竟夕与谁同。
泊青溪
作者：张英
朝代：清
体裁：五言律诗

江上月初生，临风画舸行。朱栏秋水阔，白苧晚凉轻。箫鼓中流发，镫光两岸明。旧游如可忆，沙路向孤城。
法华寺看牡丹
作者：张英
朝代：清
体裁：七言绝句

飞霰才过花信迟，馀寒犹滞绿杨枝。畏吾村畔垂鞭客，蚤是春残谷雨时。
法华寺老僧赠牡丹四朵有作四首·其一
作者：张英
朝代：清
体裁：七言绝句

名花百朵近书楼，未省儿童解爱否。惭愧山僧知好事，年年相赠紫平头。
法华寺老僧赠牡丹四朵有作四首·其三
作者：张英
朝代：清
体裁：七言绝句

春残布谷已频摧，含露西山蚤斸来。恰是老妻斋诵日，胆瓶先向佛前开。
法华寺老僧赠牡丹四朵有作四首·其二
作者：张英
朝代：清
体裁：七言绝句

花中姚魏迥无伦，我昔移来洛水春。今日白头方解事，看花不是种花人。
法华寺老僧赠牡丹四朵有作四首·其四
作者：张英
朝代：清
体裁：七言绝句

洛阳鄜畤远难寻，吾本江南僻县人。何事辛勤求异种，家园珍重玉楼春。
泛舟
作者：张英
朝代：清
体裁：古风

薄暮日欲落，回舟泛清流。蝉噪村逾静，鸟啼林自幽。心澹一无营，喧寂任所投。我心如明月，浮云在下头。
泳园
作者：张英
朝代：清
体裁：五言律诗

数武离阛阓，涓涓响涧泉。鸟窥筠馆静，花亚石池圆。深翠孤亭出，平芜远岫悬。与予栖鹤地，只隔女墙烟。
泽州先生见和前诗复次韵二首·其一
作者：张英
朝代：清
体裁：七言绝句

綵斿清跸远从行，蹀躞霜桥夜向明。在日几曾金络首，空令帷盖有馀情。
泽州先生见和前诗复次韵二首·其二
作者：张英
朝代：清
体裁：七言绝句

自是平生足畏途，不怜宋鹊与韩卢。死生堪托由来重，垂老风尘叹所须。
泽州先生过郊居赠以诗即次原韵
作者：张英
朝代：清
体裁：古风

西巘紫泉宫，直庐邻键筦。地僻解朝绅，当午幸不绾。敢冀竹林游，籍咸同二阮。槐柳夹路隅，美荫不须选。平畴新雨过，鲜翠堪撷揽。清旦高轩来，玉山照芜馆。句比江峰青，心共岭云远。重以矕龙笔，金碧相组纂。冲暑□银鹿，好我意殊善。气慑双明珠，报章不辞缓。
浮山十坐处诗 其一 华严寺后双桂下
作者：张英
朝代：清
体裁：古风

招提境已穷，一径入深竹。百簇青琅玕，寒翠冒山麓。古桂挺双柯，交枝绝凡木。奇石碍飞鸟，排空削苍玉。中有藏经岩，紫苔翳幽谷。我来炎暑中，凉飔气长肃。桂下趺跏人，但见须眉绿。
浮山十坐处诗 其七 指月石
作者：张英
朝代：清
体裁：古风

蹑步攀枯藤，言登指月石。谁辟奇险径，巨斧生履迹。垂手摩松颠，沆漭山云白。阴壑转幽邃，群岫互奔绎。回睇石莲峰，仙葩粲朱碧。天池划澄泓，云半葭苇积。欲毕探奇情，扶携藉禅客。
浮山十坐处诗 其三 紫霞关下
作者：张英
朝代：清
体裁：古风

空山一片石，鸿荒劈巨灵。疏凿非禹功，无乃劳五丁。天险既已辟，山翠无时扃。从此陟丹梯，樵路穿青冥。乔柯散佳荫，憩息如邮亭。上有仙人床，偃卧期千龄。
浮山十坐处诗 其九 响雪桥
作者：张英
朝代：清
体裁：古风

张公昔隐此，泉有丹砂香。左跨绕云栈，石磴悬崇冈。右带响雪桥，潺湲落溪梁。千岩莽回互，天地皆苍凉。或有鬼神守，荆榛閟灵光。延缘石桥望，幽绝谁能量。徒闻夕阳楼，遗迹空渺茫。
浮山十坐处诗 其二 金谷岩西种茶处
作者：张英
朝代：清
体裁：古风

三十六岩中，金谷尤轩翔。下建五丈旗，佛身相等量。峰顶无字碑，屹立摩穹苍。青鸟乘天风，佛顶吹笙簧。高楼接飞泉，俛看松千章。滴珠复幽窅，谽谺当其傍。丹壁垂紫萝，亘天如石梁。山畔荷锄人，坐卧茗花香。
浮山十坐处诗 其五 石龙峰松下
作者：张英
朝代：清
体裁：古风

奇石亘长谷，蜿蜒如石龙。延步俨崇冈，仰眺成危峰。如卧复如攫，磊落千岁松。下视晚翠岩，苍莽豺虎踪。斜日回紫翠，百叠青芙蓉。我欲谢尘滓，夕景长扶筇。
浮山十坐处诗 其八 佛母岩石楠树下
作者：张英
朝代：清
体裁：古风

海涛回天风，乃从石上生。始知造物力，搏捖非恒情。亦号连云峡，青壁类削成。朝暾与夕阳，丹霞弥赤城。猿鸟绝行迹，烟景相纵横。我来佛母岩，对此心魂惊。欲书贝多叶，壮观难可名。